GA Iris Oifigiúill an Aontais Eorpaigh L 81/99

RIALACHÁN (AE) 2016/426 Ó PHARLAIMINT NA hEORPA AGUS ÓN gCOMHAIRLE

an 9 Márta 2016

maidir le fearais a dhónn breoslaí gásacha agus lena n-aisghairtear Treoir 2009/142/CE

(Téacs atá ábhartha maidir le LEE)

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 114 de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na parlaimintí náisiúnta,

Ag féachaint don tuairim ó Choiste Eacnamaíoch agus Sóisialta na hEorpa (1),

Ag gníomhú dóibh i gcomhréir leis an ngnáthnós imeachta reachtach (2),

De bharr an méid seo a leanas:

(1) I dTreoir 2009/142/CE ó Pharlaimint na hEorpa agus ón gComhairle (3) leagtar síos rialacha maidir le fearais a dhónn breoslaí gásacha (“fearais”) a chur ar an margadh agus a chur i mbun seirbhíse.

(2) Tá Treoir 2009/142/CE bunaithe ar phrionsabail an “chur chuige nua”, mar a leagtar amach iad i Rún an 7 Bealtaine 1985 ón gComhairle maidir le cur chuige nua i leith comhchuibhiú teicniúil agus caighdeán (4). Mar sin, ní leagtar amach inti ach na ceanglais riachtanacha a bhfuil feidhm acu maidir le fearais, cé go nglacann an Coiste Eorpach um Chaighdeánú (CEN) agus an Coiste Eorpach um Chaighdeánú Leictriteicniúil (Cenelec) sonraí teicniúla i gcomhréir le Rialachán (AE) Uimh. 1025/2012 ó Pharlaimint na hEorpa agus ón gComhairle (5). Fágann comhréireacht leis na caighdeáin chomhchuibhithe mar a leagtar amach amhlaidh, a bhfuil a n-uimhreacha tagartha foilsithe in Iris Oifigiúil an Aontais Eorpaigh, toimhde comhréireachta le ceanglais Threoir 2009/142/CE. Tá sé léirithe sa taithí a fuarthas gur oibrigh na bunphrionsabail sin go maith san earnáil sin agus ba cheart iad a choinneáil agus fiú iad a chur chun cinn tuilleadh.

(3) Tá sé léirithe sa taithí a fuarthas ar Threoir 2009/142/CE a chur chun feidhme gur gá cuid dá forálacha a mhodhnú chun iad a shoiléiriú agus a thabhairt cothrom le dáta agus deimhneacht dhlíthiúil a áirithiú, mar sin, maidir leis na sainmhínithe a bhaineann lena raon feidhme, le hinneachar chumarsáidí na mBallstát i dtaca leis na cineálacha gáis agus leis na brúnna comhfhreagracha soláthair a úsáidtear ar a gcríoch agus le ceanglais riachtanacha áirithe.

(4) Ós rud go gcaithfidh an raon feidhme, na ceanglais riachtanacha agus na nósanna imeachta um measúnú comhréireachta a bheith comhionann i ngach Ballstát, is ar éigean atá aon solúbthacht ann maidir le treoir atá bunaithe ar phrionsabail an chur chuige nua a thrasuí ina dlí náisiúnta. Chun an creat rialála a shimpliú, ba cheart rialachán a chur in ionad Threoir 2009/142/CE, arb é an ionstraim dlí oiriúnach é toisc go bhforchuirtear leis rialacha soiléire agus mionsonraithe a fhágann nach féidir leis na Ballstáit iad a thrasuí ar bhealaí éagsúla agus áirithítear leis, mar sin, go gcuirtear chun feidhme go haonfhoirmeach é ar fud an Aontais.

(5) Le Cinneadh Uimh. 768/2008/CE ó Pharlaimint na hEorpa agus ón gComhairle (6), leagtar síos prionsabail chomhchoiteanna agus forálacha tagartha a bhfuil sé beartaithe feidhm a bheith acu ar fud reachtaíocht earnála ar mhaithe le bonn comhtháite a chur ar fáil chun athbhreithniú a dhéanamh ar an reachtaíocht sin nó chun í a athmhúnlú. D'fhonn comhsheasmhacht le reachtaíocht eile earnála maidir le táirgí a áirithiú, ba cheart Treoir 2009/142/CE a chur in oiriúint don Chinneadh sin.

(6) I Rialachán (CE) Uimh. 765/2008 ó Pharlaimint na hEorpa agus ón gComhairle (7), leagtar síos rialacha maidir le creidiúnú comhlachtaí um measúnú comhréireachta, soláthraítear creat le haghaidh faireachas margaidh ar tháirgí agus rialuithe ar tháirgí ó thríú tíortha, agus leagtar síos prionsabail ghinearálta mharcáil CE.

(7) Ba cheart go léireofaí raon feidhme Threoir 2009/142/CE i raon feidhme an Rialacháin seo. Ba cheart go mbeadh feidhm ag an Rialachán seo maidir le fearais bhaile agus fearais nach fearais bhaile iad atá beartaithe le haghaidh líon fearas sonraithe agus le haghaidh feistis atá deartha lena gcorprú i bhfearais den sórt sin.

(8) Cumhdaítear leis an Rialachán seo fearais agus feistis atá nua do mhargadh an Aontais nuair a chuirtear ar an margadh iad; is é sin le rá gur fearais agus feistis nua arna ndéanamh ag monaróir atá bunaithe san Aontas iad nó gur fearais agus feistis, bídís nua nó athláimhe, arna n-allmhairiú ó thríú tír iad.

(9) Maidir le fearais atá luachmhar ó thaobh na staire nó na healaíne de réir bhrí Airteagal 36 den Chonradh ar Fheidhmiú an Aontais Eorpaigh (CFAE) agus nach bhfuil curtha i mbun seirbhíse, amhail fearais sheanda agus fearais eile chun críocha taispeántais nó bailiúcháin, níor cheart iad a mheas mar fhearais a chumhdaítear leis an Rialachán seo.

(10) Ba cheart go mbeadh feidhm ag an Rialachán seo maidir le gach cineál soláthair, lena n-áirítear ciandíol.

(11) Ba cheart go mbeadh sé mar aidhm ag an Rialachán seo feidhmiú mhargadh inmheánach na bhfearas agus na bhfeisteas a áirithiú maidir le rioscaí sábháilteachta gáis agus éifeachtúlacht fuinnimh.

(12) Níor cheart go mbeadh feidhm ag an Rialachán seo maidir le gnéithe a chumhdaítear ar bhealach níos sonraí le reachtaíocht eile an Aontais um chomhchuibhiú. Áirítear leis sin na bearta arna nglacadh de bhun Threoir 2009/125/CE ó Pharlaimint na hEorpa agus ón gComhairle (8).

(13) Leis an Rialachán seo, ba cheart go gcuirfí cosc ar na Ballstáit ceanglais níos déine maidir le sláinte, sábháilteacht agus caomhnú fuinnimh a fhorchur, ar ceanglais iad a chuirfeadh toirmeasc, srian nó bac le fearais a chomhlíonann an Rialachán seo a chur ar fáil ar an margadh nó a chur i mbun seirbhíse. Níor cheart, áfach, go ndéanfadh sé sin difear d'fhéidearthacht na mBallstát, agus gníomhartha eile de chuid an Aontais á gcur chun feidhme acu, ceanglais a fhorchur, ar ceanglais iad a dhéanann difear d'éifeachtúlacht fuinnimh táirgí, lena n-áirítear fearais, fad is go mbíonn bearta den sórt sin i gcomhréir le CFAE.

(14) Le Treoir 2009/28/CE ó Pharlaimint na hEorpa agus ón gComhairle (9), ceanglaítear ar na Ballstáit bearta iomchuí a chur isteach ina gcuid rialachán agus cód tógála chun go méadófar cion gach cineáil fuinnimh ó fhoinsí in-athnuaite san earnáil tógála. Le Treoir 2010/31/AE ó Pharlaimint na hEorpa agus ón gComhairle (10), ceanglaítear ar na Ballstáit íoschaighdeáin feidhmíochta fuinnimh a leagan síos d'fhoirgnimh agus do ghnéithe tógala agus do riachtanais an chórais maidir le feidhmíocht fuinnimh fhoriomlán na gcóras teicniúil tógála atá suiteáilte i bhfoirgnimh atá ann cheana. Le Treoir 2012/27/AE ó Pharlaimint na hEorpa agus ón gComhairle (11), ceanglaítear ar na Ballstáit bearta leordhóthanacha a dhéanamh chun ídiú fuinnimh a laghdú de réir a chéile i réimsí éagsúla, lena n-áirítear réimse na bhfoirgneamh.

(15) Leis an Rialachán seo, níor cheart go ndéanfaí difear don oibleagáid atá ar na Ballstáit bearta a ghlacadh maidir le húsáid fuinnimh ó fhoinsí in-athnuaite a chur chun cinn agus maidir le héifeachtúlacht fuinnimh foirgneamh, i gcomhréir le Treoir 2009/28/CE, Treoir 2010/31/AE agus Treoir 2012/27/AE. Tá sé comhsheasmhach le cuspóirí na dTreoracha sin go bhféadfar le bearta náisiúnta, in imthosca áirithe, teorainn a chur le suiteáil fearas a chomhlíonann an ceanglas maidir le húsáid réasúnach fuinnimh atá sa Rialachán seo, ar choinníoll nach ionann bearta den sórt sin agus bacainn mhargaidh gan údar.

(16) Ba cheart do na Ballstáit na bearta is gá a dhéanamh chun a áirithiú nach gcuirtear fearais ar fáil ar an margadh agus i mbun seirbhíse ach amháin i gcás nach gcuireann siad sláinte agus sábháilteacht daoine, ainmhithe clóis nó maoine i mbaol, nuair a bhaintear gnáthúsáid astu.

(17) Leis an Rialachán seo, níor cheart go ndéanfaí difear do theidlíocht na mBallstát rialacha a leagan síos a bhaineann le fearais a choimisiúnú nó cigireachtaí a dhéanamh orthu go tráthrialta nó bearta eile amhail oiliúint suiteálaithe nó deimhniú, chun a áirithiú go suiteáiltear agus go n-úsáidtear i gceart iad agus go ndéantar cothabháil cheart orthu, lena n-áirítear bearta sábháilteachta réamhchúraim. Tá na rialacha agus na bearta sin fíor-riachtanach i nimhniú gáis a chosc, lena n-áirítear ó aonocsaíd charbóin (CO), agus i sceitheadh aon substaintí atá díobhálach don tsláinte agus don tsábháilteacht.

(18) Leis an Rialacháin seo, níor cheart go ndéanfaí difear do theidlíocht na mBallstát ceanglais a leagan síos a mheasfaidh siad a mbeidh gá leo maidir le gnéithe suiteála, dálaí aerála spásanna agus gnéithe a bhaineann le sábháilteacht an fhoirgnimh féin agus a fheidhmíocht fuinnimh, ar choinníoll nach bhforchuireann na ceanglais sin ceanglais deartha ar fhearais.

(19) Ós rud é nach gcumhdaítear leis an Rialachán seo rioscaí atá ann de dheasca fearas i gcás nach suiteáiltear nó nach n-úsáidtear i gceart iad nó nach ndéantar cothabháil cheart orthu, ba cheart na Ballstáit a spreagadh bearta a ghlacadh chun a áirithiú go gcuirtear an pobal ar an eolas maidir leis na rioscaí sláinte agus sábháilteachta a bhaineann le táirgí dócháin agus maidir leis an ngá le bearta cuí sábháilteachta réamhchúraim, inter alia i ndáil le hastaíochtaí aonocsaíde carbóin.

(20) Cé nach ndéantar na coinníollacha soláthair gáis sna Ballstáit a rialú leis an Rialachán seo, ba cheart a chur i gcuntas ann go bhfuil coinníollacha éagsúla i bhfeidhm sna Ballstáit maidir le cineálacha gáis agus brúnna soláthair de cheal chomhchuibhiú shaintréithe teicniúla an bhreosla ghásaigh. Tá comhdhéanamh agus sonraíochtaí na gcineálacha gáis agus na mbrúnna soláthair san áit a gcuirtear fearas i mbun seirbhíse an-tábhachtach dá fheidhmiú sábháilte agus ceart dá bhrí sin ba cheart an ghné sin a chur san áireamh ag céim deartha an fhearais chun a chomhoiriúnacht don chineál gáis nó do na cineálacha gáis agus don bhrú soláthair nó do na brúnna soláthair dá bhfuil sé beartaithe a áirithiú.

(21) D'fhonn bacainní ar thrádáil a sheachaint maidir le fearais ar fhorais a bhaineann leis an gcaoi nach bhfuil coinníollacha soláthair gáis comhchuibhithe fós agus a áirithiú go bhfuil oibreoirí eacnamaíocha ar an eolas go leordhóthanach, ba cheart do na Ballstáit na cineálacha gáis agus brúnna comhfhreagracha soláthair a úsáidtear ar a gcríoch agus aon athruithe orthu a chur in iúl do na Ballstáit eile agus don Choimisiún in am trátha.

(22) Ba cheart do na Ballstáit an fhaisnéis is gá d'oibreoirí eacnamaíocha a chur san áireamh agus iad ag cur na gcineálacha gáis agus na mbrúnna soláthair in iúl. Sa chreat sin, ní bhaineann príomhfhoinse an bhreosla ghásaigh arna sholáthar le hábhar i dtaca le saintréithe, feidhmíocht agus comhoiriúnacht fearas leis na coinníollacha soláthair gáis arna gcur in iúl.

(23) Agus na finte gáis agus grúpaí gáis arna n-úsáid ina gcríoch á gcinneadh, iarrtar ar na Ballstáit an obair caighdeánaithe leanúnach atá ar siúl maidir le cáilíochtaí gáis a chur i gcuntas agus, dá bhrí sin, cur chuige comhtháite comhordaithe i leith chomhchuibhiú na mbreoslaí gásacha trí chaighdeánú a áirithiú ar fud an Aontais.

(24) I gcás ina ndéanann na Ballstáit, i gcomhréir le Treoir 2009/73/CE ó Pharlaimint na hEorpa agus ón gComhairle (12) agus obair caighdeánaithe leanúnach CEN maidir le sonraíochtaí cáilíochta gáis, bearta nithiúla ar mhaithe le húsáid níos leithne bithgháis trí ghás den sórt sin a chur sa líonra dáileacháin gáis nó trí ghás den sórt sin a dháileadh trí chórais aonair, ba cheart dóibh a áirithiú go ndéanfaidís a gcumarsáid maidir leis na cineálacha gáis a thabhairt cothrom le dáta ar bhealach tráthúil i gcás nach bhfanann cáilíocht an gháis arna sholáthar laistigh den raon cáilíochta a cuireadh in iúl roimhe.

(25) I gcás ina mbunaíonn na Ballstáit a bpleananna náisiúnta i gcomhréir le Treoir 2009/28/CE chun a n-oibleagáid céatadán an fhuinnimh in-athnuaite agus go háirithe an bhithgháis a mhéadú san ídiú iomlán fuinnimh a chomhlíonadh, iarrtar orthu na féidearthachtaí a bhaineann le gáis den sórt sin a chur sa líonra dáileacháin gáis a mheas.

(26) Ba cheart do na Ballstáit na bearta is gá a dhéanamh chun a áirithiú nach ionann na coinníollacha soláthair gáis agus bacainní ar thrádáil agus nach gcuirtear srian leo le fearais atá comhoiriúnach leis na coinníollacha soláthair gáis logánta a chur i mbun seirbhíse.

(27) Ba cheart go rachadh prionsabal na saorghluaiseachta earraí chun tairbhe fearas a chumhdaítear faoin Rialachán seo agus fearas a chomhlíonann an Rialachán seo. Ba cheart a bheith in ann na fearais sin a chur i mbun seirbhíse ar choinníoll go mbeidh siad comhoiriúnach do na coinníollacha soláthair gáis logánta.

(28) Le marcáil chatagóir an fhearais atá curtha in iúl ar an bhfearas nó ar phláta sonraí an fhearais, bunaítear nasc díreach leis na finte gáis agus/nó grúpaí gáis a bhfuil fearas deartha le hiad a dhó go sábháilte ar an leibhéal feidhmíochta inmhianaithe agus áirithítear, dá bhrí sin, comhoiriúnacht an fhearais leis na coinníollacha soláthair gáis logánta.

(29) Ba cheart na ceanglais riachtanacha a leagtar síos sa Rialachán seo a chomhlíonadh d'fhonn a áirithiú go bhfuil fearais sábháilte nuair a bhaintear gnáthúsáid astu ar an leibhéal feidhmíochta inmhianaithe.

(30) Ba cheart na ceanglais riachtanacha a léirmhíniú agus a chur i bhfeidhm ionas go gcuirfear staid na teicneolaíochta tráth an deartha agus an mhonaraithe i gcuntas chomh maith le gnéithe teicniúla agus eacnamaíocha atá comhsheasmhach le hardleibhéal cosanta sláinte agus sábháilteachta agus le húsáid réasúnach fuinnimh.

(31) Ba cheart d'oibreoirí eacnamaíocha a bheith freagrach as comhlíonadh cheanglais an Rialacháin seo ó thaobh fearas agus feisteas de, i ndáil lena róil faoi seach sa slabhra soláthair, d'fhonn ardleibhéal cosanta leasanna an phobail a áirithiú, amhail sláinte agus sábháilteacht daoine agus ainmhithe clóis, cosaint tomhaltóirí agus maoine, agus úsáid réasúnach fuinnimh, agus d'fhonn iomaíocht chothrom a ráthú i margadh an Aontais.

(32) Na hoibreoirí eacnamaíocha uile a mbíonn ról acu sa slabhra soláthair agus dáilte, ba cheart dóibh bearta iomchuí a dhéanamh lena áirithiú nach gcuireann siad ar fáil ar an margadh ach fearais nó feistis atá i gcomhréir leis an Rialachán seo. Is gá foráil a dhéanamh maidir le dáileadh soiléir comhréireach oibleagáidí atá in oiriúint do ról gach oibreora eacnamaíoch sa slabhra soláthair agus dáilte.

(33) Is é an monaróir, a bhfuil mioneolas ag an té sin ar an bpróiseas deartha agus táirgeachta, an duine is fearr chun an nós imeachta um measúnú comhréireachta a dhéanamh. Ba cheart, dá bhrí sin, gur ar an monaróir amháin a bheadh an oibleagáid measúnú comhréireachta a dhéanamh.

(34) Ba cheart don mhonaróir faisnéis leordhóthanach agus mhionsonraithe a chur ar fáil i dtaca le húsáid bheartaithe an fhearais ionas gur féidir é a shuiteáil, a chur i mbun seirbhíse, a úsáid agus a chothabháil i gceart agus go sábháilte. D'fhéadfadh sé go mbeadh gá sonraíochtaí teicniúla an chomhéadain idir an fearas agus a thimpeallacht suiteála a áireamh le faisnéis den sórt sin.

(35) Níor cheart go mbeadh feidhm ag an Rialachán seo maidir le haon duine nádúrtha a mhonaraíonn fearas ar bhonn neamhghairmiúil agus a úsáideann é go heisiach chun a chríoch féin nó chun a críoch féin.

(36) D'fhonn cumarsáid idir oibreoirí eacnamaíocha, údaráis náisiúnta um fhaireachas margaidh agus tomhaltóirí a éascú, ba cheart do na Ballstáit oibreoirí eacnamaíocha a spreagadh seoladh láithreáin ghréasáin a chur san áireamh i dteannta an tseolta poist.

(37) Is gá a áirithiú go gcomhlíonann na fearais agus feistis ó thríú tíortha a thagann isteach i margadh an Aontais ceanglais an Rialacháin seo, agus go háirithe go bhfuil nósanna imeachta iomchuí um measúnú comhréireachta déanta ag na monaróirí maidir leis na fearais agus leis na feistis sin. Dá bhrí sin, ba cheart foráil a dhéanamh maidir le hallmhaireoirí chun a áirithiú go gcomhlíonann na fearais agus na feistis a chuireann siad ar an margadh ceanglais an Rialacháin seo agus nach gcuireann siad fearais agus feistis nach gcomhlíonann ceanglais den sórt sin nó is baol ar an margadh. Ba cheart foráil a dhéanamh freisin maidir le hallmhaireoirí chun a áirithiú go bhfuil na nósanna imeachta um measúnú comhréireachta déanta agus go bhfuil marcáil CE ar fhearais agus ar fheistis agus an doiciméadacht theicniúil arna tarraingt suas ag monaróirí ar fáil do na húdaráis náisiúnta inniúla le haghaidh cigireachta.

(38) Cuireann an dáileoir fearas nó feisteas ar fáil ar an margadh tar éis é a bheith curtha ar an margadh ag an monaróir nó ag an allmhaireoir agus ba cheart don dáileoir gníomhú leis an gcúram is iomchuí chun a áirithiú nach ndéanann láimhseáil an fhearais nó an fheistis difear díobhálach dá chomhlíonadh.

(39) Agus fearas nó feisteas á chur ar an margadh acu, ba cheart d'allmhaireoirí a n-ainm, a dtrádainm cláraithe nó a dtrádmharc cláraithe agus an seoladh poist lenar féidir dul i dteagmháil leo a léiriú ar an bhfearas nó ar an bhfeisteas. Ba cheart foráil a dhéanamh maidir le heisceachtaí sna cásanna nach féidir é sin a dhéanamh de dheasca mhéid nó chineál an fhearais nó an fheistis. Áirítear leis seo na cásanna ina mbeadh ar allmhaireoirí an phacáistíocht a oscailt chun a n-ainm agus a seoladh a chur ar an bhfearas nó ar an bhfeisteas.

(40) Maidir le hoibreoirí eacnamaíocha a chuireann fearas nó feisteas ar an margadh faoina n-ainmneacha féin nó faoina dtrádmharcanna féin nó a mhodhnaíonn fearas nó feisteas sa chaoi a bhféadfaí difear a dhéanamh do chomhlíonadh cheanglais an Rialacháin seo, ba cheart féachaint orthu mar an monaróir agus ba cheart dóibh oibleagáidí an mhonaróra a ghlacadh chucu féin.

(41) Ba cheart do dháileoirí agus d'allmhaireoirí, atá gar don mhargadh, a bheith bainteach le cúraimí faireachais mhargaidh arna ndéanamh ag na húdaráis náisiúnta inniúla, agus ba cheart dóibh a bheith réidh chun a bheith rannpháirteach go gníomhach tríd an bhfaisnéis ar fad is gá a bhaineann leis an bhfearas nó feisteas lena mbaineann a thabhairt do na húdaráis sin.

(42) Trí inrianaitheacht fearais nó feistis a áirithiú ar fud an tslabhra soláthair ina iomláine, cabhraítear le faireachas margaidh a dhéanamh níos simplí agus níos éifeachtúla. Le córas inrianaitheachta éifeachtúil, éascaítear cúram na n-údarás um fhaireachas margaidh oibreoirí eacnamaíocha a chuir fearais nó feistis neamh-chomhlíontacha ar fáil ar an margadh a rianú. Agus an fhaisnéis a éilítear faoin Rialachán seo chun oibreoirí eacnamaíocha eile a shainaithint á coinneáil acu, níor cheart a cheangal ar oibreoirí eacnamaíocha faisnéis den sórt sin a thabhairt cothrom le dáta i dtaca le hoibreoirí eacnamaíocha eile a sholáthair fearas nó feisteas dóibh nó ar sholáthair siad féin fearas nó feisteas dóibh.

(43) Ba cheart an Rialachán seo a bheith teoranta do na ceanglais riachtanacha a léiriú. D'fhonn measúnú comhréireachta leis na ceanglais sin a éascú is gá foráil a dhéanamh maidir le toimhde comhréireachta i gcás fearais agus feisteas atá i gcomhréir leis na caighdeáin chomhchuibhithe a ghlactar i gcomhréir le Rialachán (AE) Uimh. 1025/2012 chun mionsonraíochtaí teicniúla na gceanglas sin a léiriú, go háirithe maidir leis an dearadh, monarú, feidhmiú, tástáil, úsáid réasúnach fuinnimh agus suiteáil na bhfearas.

(44) Le Rialachán (AE) Uimh. 1025/2012, déantar foráil maidir le nós imeachta i gcás agóidí in aghaidh caighdeán comhchuibhithe i gcás nach gcomhlíonann na caighdeáin sin ceanglais an Rialacháin seo go hiomlán.

(45) Ionas gur féidir le hoibreoirí eacnamaíocha a thaispeáint agus leis na húdaráis inniúla a áirithiú go gcomhlíonann fearais agus feistis a chuirtear ar fáil ar an margadh na ceanglais riachtanacha, is gá foráil a dhéanamh maidir le nósanna imeachta um measúnú comhréireachta. Le Cinneadh Uimh. 768/2008/CE, bunaítear modúil le haghaidh nósanna imeachta um measúnú comhréireachta, ina bhfuil na nósanna imeachta is scaoilte go dtí na cinn is déine, i gcomhréir le leibhéal an riosca lena mbaineann agus leibhéal na sábháilteachta is gá. D'fhonn comhtháthú idir-earnála a áirithiú agus d'fhonn malairtí ad hoc a sheachaint, ba cheart na nósanna imeachta um measúnú comhréireachta a roghnú as measc na modúil sin.

(46) Ba cheart do mhonaróirí dearbhú comhréireachta de chuid AE a tharraingt suas chun faisnéis a cheanglaítear faoin Rialachán seo maidir le comhréireacht fearais nó feistis le ceanglais an Rialacháin seo agus reachtaíochta ábhartha eile an Aontais um chomhchuibhiú a chur ar fáil.

(47) Chun rochtain éifeachtach ar fhaisnéis chun críocha faireachais mhargaidh a áirithiú, ba cheart go mbeadh an fhaisnéis is gá chun na gníomhartha ar fad de chuid an Aontais is infheidhme maidir le fearas nó feisteas a shainaithint ar fáil i ndearbhú comhréireachta aonair de chuid AE. D'fhonn an t-ualach riaracháin ar oibreoirí eacnamaíocha a laghdú, féadfaidh an dearbhú comhréireachta aonair sin de chuid AE a bheith ina shainchomhad ina bhfuil dearbhuithe comhréireachta aonair ábhartha.

(48) Is é atá i gceist le marcáil CE, lena léirítear comhréireacht fearais nó feistis, an iarmhairt infheicthe ar phróiseas iomlán a chuimsíonn measúnú comhréireachta i gciall leathan. Leagtar amach na prionsabail ghinearálta lena rialaítear marcáil CE agus a gaol le marcálacha eile i Rialachán (CE) Uimh. 765/2008. Ba cheart rialacha lena rialaítear marcáil CE a ghreamú ar fhearais agus ar fheistis a leagan síos sa Rialachán seo. Ba cheart foráil a dhéanamh maidir le heisceachtaí sna cásanna nach féidir marcáil CE a ghreamú den fhearas nó den fheisteas de dheasca mhéid nó chineál an fhearais nó an fheistis.

(49) Ní fearais iad feistis ach táirgí idirmheánacha atá beartaithe do mhonaróirí fearas agus atá deartha lena gcorprú i bhfearas. Ba cheart, áfach, go sásódh feistis na ceanglais riachtanacha, ionas go gcomhlíonfaidh siad an cuspóir ar beartaíodh iad chuige nuair a chorpraítear i bhfearas iad nó nuair a chóimeáiltear iad le gurb ionann iad agus fearas. D'fhonn simpliú a dhéanamh agus chun aon mhearbhall agus míthuiscint do mhonaróirí a sheachaint i gcomhlíonadh a n-oibleagáidí, meastar go bhfuil údar maith leis go mbeadh marcáil CE ar fheistis freisin.

(50) Tá seiceáil ar chomhlíonadh cheanglais riachtanacha ó thaobh fearas agus feisteas de riachtanach chun cosaint éifeachtach ar shláinte agus sábháilteacht daoine, ar ainmhithe clóis agus ar mhaoin a sholáthar.

(51) D'fhonn a áirithiú go gcomhlíonann fearais agus feistis na ceanglais riachtanacha, is gá nósanna imeachta iomchuí um measúnú comhréireachta a leagan síos nach mór don mhonaróir cloí leo. Ba cheart na nósanna imeachta sin a shocrú ó na modúil um measúnú comhréireachta a leagtar síos i gCinneadh Uimh. 768/2008/CE.

(52) Leis na nósanna imeachta um measúnú comhréireachta a leagtar amach sa Rialachán seo, ceanglaítear idirghabháil comhlachtaí um measúnú comhréireachta, a dtugann na Ballstáit fógra ina leith don Choimisiún.

(53) Tá sé léirithe sa taithí a fuarthas nach leor na critéir a leagtar amach i dTreoir 2009/142/CE, critéir nach mór do chomhlachtaí um measúnú comhréireachta a chomhlíonadh ionas go dtugtar fógra don Choimisiún ina leith, chun ardleibhéal aonfhoirmeach feidhmíochta na gcomhlachtaí dá dtugtar fógra ar fud an Aontais a áirithiú. Tá sé fíor-riachtanach, áfach, go gcomhlíonann na comhlachtaí go léir dá dtugtar fógra a bhfeidhmeanna ar an leibhéal céanna agus faoi dhálaí na hiomaíochta cothroime. Éilítear leis sin ceanglais éigeantacha a shocrú do chomhlachtaí um measúnú comhréireachta ar mian leo go dtabharfaí fógra dóibh d'fhonn seirbhísí um measúnú comhréireachta a chur ar fáil.

(54) D'fhonn leibhéal comhsheasmhach cáilíochta um measúnú comhréireachta a áirithiú, is gá ceanglais a shocrú freisin d'údaráis a thugann fógra agus do chomhlachtaí eile atá bainteach le measúnú a dhéanamh ar chomhlachtaí dá dtugtar fógra, fógra a thabhairt dóibh agus faireachán a dhéanamh orthu.

(55) Má léiríonn comhlacht um measúnú comhréireachta go bhfuil sé i gcomhréir leis na critéir a leagtar síos sna caighdeáin chomhchuibhithe, ba cheart glacadh leis go gcomhlíonann sé na ceanglais chomhfhreagracha a leagtar amach sa Rialachán seo.

(56) Ba cheart an córas a leagtar amach sa Rialachán seo a chomhlánú leis an gcóras creidiúnaithe dá bhforáiltear i Rialachán (CE) Uimh. 765/2008. Ós rud é gur modh fíor-riachtanach é creidiúnú chun inniúlacht comhlachtaí um measúnú comhréireachta a fhíorú, ba cheart é a úsáid chun fógra a thabhairt freisin.

(57) Ba cheart do na húdaráis phoiblí náisiúnta ar fud an Aontais breithniú a dhéanamh ar chreidiúnú trédhearcach dá bhforáiltear i Rialachán (CE) Uimh. 765/2008, lena n-áirithítear an leibhéal muiníne is gá i ndeimhnithe comhréireachta, mar an modh inmhianaithe chun inniúlacht theicniúil na gcomhlachtaí um measúnú comhréireachta a thaispeáint. Féadfaidh na húdaráis náisiúnta a mheas, áfach, go bhfuil na bealaí iomchuí acu chun an mheastóireacht sin a dhéanamh iad féin. I gcásanna den sórt sin, chun leibhéal iomchuí creidiúnachta na meastóireachtaí a dhéanann údaráis náisiúnta eile a áirithiú, ba cheart dóibh an fhianaise dhoiciméadach is gá lena léirítear go gcomhlíonann na comhlachtaí um measúnú comhréireachta a ndearnadh meastóireacht orthu na ceanglais rialála ábhartha a chur ar fáil don Choimisiún agus do na Ballstáit eile.

(58) Is minic a ligeann comhlachtaí um measúnú comhréireachta codanna dá ngníomhaíochtaí a bhaineann leis an measúnú comhréireachta ar fochonradh nó go dtéann siad i muinín fochuideachta. D'fhonn an leibhéal cosanta is gá sa chaoi go gcuirtear na fearais agus na feistis ar mhargadh an Aontais a chosaint, tá sé fíor-riachtanach go gcomhlíonann na fochonraitheoirí agus fochuideachtaí um measúnú comhréireachta na ceanglais chéanna a chomhlíonann na comhlachtaí dá dtugtar fógra maidir le cúraimí um measúnú comhréireachta a fheidhmiú. Dá bhrí sin, tá sé tábhachtach go gcumhdaítear freisin sa mheasúnú ar inniúlacht agus ar fheidhmíocht comhlachtaí a bhfuil fógra le tabhairt dóibh, agus san fhaireachán ar chomhlachtaí a bhfuil fógra tugtha dóibh cheana féin, gníomhaíochtaí arna ndéanamh ag fochonraitheoirí agus fochuideachtaí.

(59) Is gá éifeachtúlacht agus trédhearcacht an nós imeachta um fhógra a thabhairt a mhéadú agus, go háirithe, é a chur in oiriúint do na teicneolaíochtaí nua ionas gur féidir fógra a thabhairt ar líne.

(60) Ós rud é go bhféadfaidh comhlachtaí dá dtugtar fógra a seirbhísí a thairiscint ar fud an Aontais, is iomchuí an deis a thabhairt do na Ballstáit eile agus don Choimisiún agóidí a dhéanamh maidir le comhlacht dá dtugtar fógra. Tá sé tábhachtach, dá bhrí sin, foráil a dhéanamh maidir le tréimhse inar féidir aon amhras nó údar imní faoi inniúlacht comhlachtaí um measúnú comhréireachta a shoiléiriú sula dtosóidh siad ag feidhmiú mar chomhlachtaí dá dtugtar fógra.

(61) Ar mhaithe le hiomaíochas, tá sé ríthábhachtach go gcuireann na comhlachtaí dá dtugtar fógra na nósanna imeachta um measúnú comhréireachta i bhfeidhm gan ualaí nach gá a chur ar na hoibreoirí eacnamaíocha. Ar an gcúis chéanna, agus chun cóir chomhionann oibreoirí eacnamaíocha a áirithiú, is gá comhsheasmhacht a áirithiú i gcur i bhfeidhm teicniúil na nósanna imeachta um measúnú comhréireachta. Is trí chomhordú agus trí chomhar iomchuí idir na comhlachtaí dá dtugtar fógra is fearr a bhaintear amach é sin.

(62) Ba cheart go mbeadh sé de cheart ag páirtithe leasmhara achomharc a dhéanamh i gcoinne thoradh measúnaithe chomhréireachta a rinne comhlacht dá dtugtar fógra. Chuige sin, tá sé tábhachtach go n-áiritheofar go bhfuil nós imeachta achomhairc ar fáil i gcoinne cinntí a dhéanann comhlachtaí dá dtugtar fógra.

(63) D'fhonn deimhneacht dhlíthiúil a áirithiú, is gá a shoiléiriú go bhfuil feidhm ag na rialacha maidir le faireachas margaidh san Aontas agus maidir le rialú ar tháirgí a thagann isteach i margadh an Aontais, ar rialacha iad dá bhforáiltear i Rialachán (CE) Uimh. 765/2008, i leith na bhfearas agus na bhfeisteas a chumhdaítear leis an Rialachán seo. Níor cheart go gcuirfí cosc ar na Ballstáit leis an Rialachán seo údaráis inniúla a roghnú chun na cúraimí sin a dhéanamh.

(64) Le Treoir 2009/142/CE, foráiltear cheana féin do nós imeachta cosanta atá riachtanach ionas go bhféadfaí cur i gcoinne comhréireacht fearais nó feistis. D'fhonn trédhearcacht a mhéadú agus am próiseála a laghdú, is gá an nós imeachta cosanta atá ann cheana a fheabhsú, d'fhonn é a dhéanamh níos éifeachtúla agus d'fhonn leas a bhaint as an saineolas atá ar fáil sna Ballstáit.

(65) Ba cheart an córas atá ann cheana a fhorlíonadh le nós imeachta faoina dtugtar eolas do pháirtithe leasmhara faoi bhearta atá beartaithe a ghlacadh maidir le fearais agus feistis is baol do shláinte nó sábháilteacht daoine nó d'ainmhithe clóis nó do mhaoin. Leis sin, ba cheart go gceadófaí freisin d'údaráis um fhaireachas margaidh, i gcomhar leis na hoibreoirí ábhartha eacnamaíocha, gníomhú ag céim níos luaithe i leith fearais agus feistis den sórt sin.

(66) I gcás ina dtagann na Ballstáit agus an Coimisiún ar chomhaontú maidir le húdar cuí a thabhairt do bheart arna dhéanamh ag Ballstát, níor cheart go mbeadh gá le rannpháirtíocht an Choimisiúin a thuilleadh, ach amháin i gcás inar féidir easnaimh i gcaighdeán comhchuibhithe a chur i leith neamh-chomhlíonadh.

(67) Ba cheart an chumhacht chun gníomhartha a ghlacadh i gcomhréir le hAirteagal 290 CFAE a tharmligean chuig an gCoimisiún i dtaca le hinneachar chumarsáidí na mBallstát maidir leis na coinníollacha soláthair gáis ar a gcríoch. Tá sé thar a bheith tábhachtach go rachaidh an Coimisiún i mbun comhairliúcháin iomchuí le linn a chuid oibre ullmhúcháin, lena n-áirítear comhairliúchán ar leibhéal saineolaí. Ba cheart don Choimisiún, le linn dó gníomhartha tarmligthe a ullmhú agus a tharraingt suas, a áirithiú go ndéanfar doiciméid ábhartha a chur chuig Parlaimint na hEorpa agus chuig an gComhairle ar bhealach comhuaineach, tráthúil agus iomchuí.

(68) Chun coinníollacha aonfhoirmeacha a áirithiú maidir leis an Rialachán seo a chur chun feidhme, ba cheart cumhachtaí cur chun feidhme a thabhairt don Choimisiún. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle (13).

(69) Ba cheart an nós imeachta comhairliúcháin a úsáid chun gníomhartha cur chun feidhme a ghlacadh lena n-iarrtar ar an mBallstát a thugann fógra na bearta ceartaitheacha is gá a dhéanamh i ndáil leis na comhlachtaí dá dtugtar fógra nach gcomhlíonann na ceanglais maidir lena bhfógra nó nach gcomhlíonann iad a thuilleadh.

(70) Ba cheart an nós imeachta scrúdúcháin a úsáid chun gníomhartha cur chun feidhme a ghlacadh chun foirm chumarsáidí na mBallstát maidir leis na coinníollacha soláthair gáis ar a gcríoch a shainiú.

(71) Ba cheart an nós imeachta scrúdúcháin a úsáid freisin chun gníomhartha cur chun feidhme a ghlacadh i leith fearais chomhlíontacha agus feistis chomhlíontacha is baol do shláinte agus do shábháilteacht daoine nó d'ainmhithe clóis nó do mhaoin.

(72) Ba cheart don Choimisiún gníomhartha cur chun feidhme atá inhfheidhme láithreach a ghlacadh más rud é, i gcásanna a bhfuil údar cuí leo agus a bhaineann le fearais agus feistis chomhlíontacha is baol do shláinte nó do shábháilteacht daoine, go n-éilítear amhlaidh ar mhórfhorais phráinne.

(73) I gcomhréir leis an gcleachtas seanbhunaithe, d'fhéadfadh an coiste arna bhunú leis an Rialachán seo ról úsáideach a bheith aige maidir le scrúdú a dhéanamh ar ábhair a bhaineann le cur i bhfeidhm an Rialacháin seo a d'ardaigh cathaoirleach an choiste nó ionadaí Ballstáit i gcomhréir lena rialacha nós imeachta.

(74) Agus scrúdú á dhéanamh ar nithe a bhaineann leis an Rialachán seo, seachas nithe a bhaineann lena chur chun feidhme nó lena sháruithe, i.e. i sainghrúpa de chuid an Choimisiúin, ba cheart go bhfaigheadh Parlaimint na hEorpa an fhaisnéis agus an doiciméadacht iomlán, i gcomhréir leis an gcleachtas atá ann cheana agus, i gcás inarb iomchuí, cuireadh chun freastal ar chruinnithe den sórt sin.

(75) Ba cheart don Choimisiún, trí bhíthin gníomhartha cur chun feidhme agus, ag féachaint do chineál speisialta na ngníomhartha sin, ag gníomhú dó gan Rialachán (AE) Uimh. 182/2011 a chur i bhfeidhm, a chinneadh an bhfuil nó nach bhfuil údar cuí leis na bearta a ghlac na Ballstáit i leith fearais nó feistis neamh-chomhlíontacha.

(76) Is gá foráil a dhéanamh maidir le socruithe réasúnacha idirthréimhseacha lenar féidir fearais agus feistis atá curtha ar fáil ar an margadh cheana i gcomhréir le Treoir 2009/142/CE roimh dháta chur i bhfeidhm an Rialacháin seo a chur ar fáil ar an margadh agus a chur i mbun seirbhíse gan an gá ceanglais bhreise táirge a chomhlíonadh. Dá bhrí sin, ba cheart go mbeadh dáileoirí in ann fearais agus feistis atá curtha ar an margadh cheana, eadhon an stoc atá ann cheana féin sa slabhra dáilte, a sholáthar roimh dháta chur i bhfeidhm an Rialacháin seo.

(77) Ba cheart do na Ballstáit rialacha a leagan síos maidir leis na pionóis is infheidhme maidir le sáruithe ar an Rialachán seo agus a áirithiú go bhforfheidhmítear na rialacha sin. Ba cheart go mbeadh na pionóis dá bhforáiltear éifeachtach, comhréireach agus athchomhairleach.

(78) Ós rud é nach féidir leis na Ballstáit cuspóir an Rialacháin seo, eadhon a áirithiú go gcomhlíonann fearais agus feistis ar mhargadh an Aontais na ceanglais lena ndéantar foráil maidir le hardleibhéal cosanta sláinte agus sábháilteachta daoine, ainmhithe clóis agus maoine agus maidir le húsáid réasúnach fuinnimh a ghnóthú go leordhóthanach, agus feidhmiú an mhargaidh inmheánaigh á ráthú, ach gur féidir, de bharr a fhairsinge agus a éifeachtaí, é a ghnóthú níos fearr ar leibhéal an Aontais, féadfaidh an tAontas bearta a ghlacadh, i gcomhréir le prionsabal na coimhdeachta a leagtar amach in Airteagal 5 den Chonradh ar an Aontas Eorpach. I gcomhréir le prionsabal na comhréireachta, a leagtar amach san Airteagal sin, ní théann an Rialachán seo thar a bhfuil riachtanach chun an cuspóir sin a ghnóthú.

(79) Ba cheart, dá bhrí sin, Treoir 2009/142/CE a aisghairm,

TAR ÉIS AN RIALACHÁN SEO A GHLACADH:

CAIBIDIL I

FORÁLACHA GINEARÁLTA

Airteagal 1

Raon feidhme

1. Tá feidhm ag an Rialachán seo maidir le fearais agus feistis.

2. Chun críocha an Rialacháin seo, meastar go bhfuil “gnáthúsáid” á baint as fearas más rud é go bhfuil na coinníollacha seo a leanas á gcomhlíonadh:

(a) tá sé suiteáilte i gceart agus déantar seirbhísiú rialta air i gcomhréir le treoracha an mhonaróra;

(b) úsáidtear é le gnáthéagsúlacht i gcáilíocht an gháis agus gnáthluaineacht sa bhrú soláthair mar a leagann na Ballstáit iad amach ina gcumarsáid de bhun Airteagal 4(1);

(c) úsáidtear é i gcomhréir leis an gcuspóir dá bhfuil sé beartaithe nó ar bhealach is féidir a thuar go réasúnta.

3. Níl feidhm ag an Rialachán seo maidir le fearais arna ndearadh go sonrach don mhéid seo a leanas:

(a) lena n-úsáid i bpróisis thionsclaíocha a dhéantar ar áitribh thionsclaíocha;

(b) lena n-úsáid ar aerárthaí agus ar bhonneagar iarnróid;

(c) chun críocha taighde lena n-úsáid go sealadach i saotharlanna.

Chun críocha na míre seo, meastar fearas a bheith “deartha go sonrach” nuair nach bhfuil an dearadh beartaithe ach chun aghaidh a thabhairt ar riachtanas sonrach le haghaidh próiseas sonrach nó úsáid shonrach.

4. Más rud é, i gcás fearas nó feisteas, go gcumhdaítear na gnéithe arna gcumhdach ag an Rialachán seo ar leibhéal níos sonraí i ngníomhartha eile de reachtaíocht an Aontais um chomhchuibhiú, níl feidhm ag an Rialachán seo nó scoireann sé de bheith i bhfeidhm maidir le fearais nó feistis den sórt sin i leith na ngnéithe sin.

5. Níl feidhm ag an gceanglas riachtanach maidir le húsáid réasúnach fuinnimh a leagtar síos i bpointe 3.5 d'Iarscríbhinn I a ghabhann leis an Rialachán seo maidir fearais atá cumhdaithe ag beart arna ghlacadh de bhun Airteagal 15 de Threoir 2009/125/CE.

6. Ní dhéanfaidh an Rialachán seo difear don oibleagáid atá ar na Ballstáit bearta a ghlacadh maidir le húsáid fuinnimh ó fhoinsí in-athnuaite a chur chun cinn agus maidir le héifeachtúlacht fuinnimh foirgneamh, i gcomhréir le Treoir 2009/28/CE, Treoir 2010/31/AE agus Treoir 2012/27/AE. Beidh bearta den sórt sin comhoiriúnach le CFAE.

Airteagal 2

Sainmhínithe

Chun críocha an Rialacháin seo, tá feidhm ag na sainmhínithe seo a leanas:

(1) ciallaíonn “fearais” fearais a dhónn breoslaí gásacha a úsáidtear ar mhaithe le cócaráil, cuisniú, aerchóiriú, téamh spáis, uisce a théamh, soilsiú nó níochán, agus freisin dóirí brúshéidte agus gléasanna téimh atá le feistiú le dóirí den sórt sin;

(2) ciallaíonn “feistis” gléasanna sábháilteachta, gléasanna rialaithe nó gléasanna rialála agus fo-chóimeálacha díobh, atá deartha lena gcorprú i bhfearas nó lena gcóimeáil le gurb ionann iad agus fearas;

(3) ciallaíonn “dó” próiseas lena n-imoibríonn breosla gásach le hocsaigin chun teas nó solas a tháirgeadh;

(4) ciallaíonn “níochán” an próiseas iomlán níocháin, lena n-áirítear triomú agus iarnáil;

(5) ciallaíonn “cócaireacht” an ealaín nó an cleachtas bia a ullmhú nó a théamh lena chaitheamh trí úsáid a bhaint as teas agus trí úsáid a bhaint as raon leathan modhanna;

(6) ciallaíonn “breosla gásach” aon bhreosla atá i staid ghásach ag teocht 15 °C faoi dhearbh-bhrú de 1 bhar;

(7) ciallaíonn “próiseas tionsclaíoch” eastóscadh, fás, scagadh, próiseáil, táirgeadh, monarú nó ullmhú ábhar, plandaí, beostoc, táirgí ainmhithe, bia nó táirgí eile d'fhonn úsáid tráchtála a bhaint astu;

(8) ciallaíonn “áitreabh tionsclaíoch” aon áit arb é próiseas tionsclaíoch a bheadh faoi réir rialacháin shonracha náisiúnta sláinte agus sábháilteachta an phríomhghníomhaíocht a dhéantar ann;

(9) ciallaíonn “fine gáis” grúpa breoslaí gásacha a bhfuil iompar dó comhchosúil acu atá nasctha le chéile le raon innéacsanna Wobbe;

(10) ciallaíonn “grúpa gáis” raon sonraithe de chuid innéacsanna Wobbe laistigh den fhine gáis lena mbaineann;

(11) ciallaíonn “innéacs Wobbe” táscaire ar inmhalartacht gásbhreoslaí a úsáidtear chun fuinneamh aschuir dó na ngásbhreoslaí de chomhdhéanaimh dhifriúla i bhfearas a chur i gcomparáid lena chéile;

(12) ciallaíonn “catagóir fearais” sainaithint ar na finte gáis agus/nó na grúpaí gáis lena ndeartar fearas chun iad a dhó go sábháilte agus ag an leibhéal feidhmíochta inmhianaithe, mar a thugtar le fios ar mharcáil chatagóir an fhearais;

(13) ciallaíonn “éifeachtúlacht fuinnimh” an cóimheas idir aschur feidhmíochta fearais agus ionchur fuinnimh;

(14) ciallaíonn “cur ar fáil ar an margadh” aon soláthar fearais nó feistis lena ndáileadh nó lena n-úsáid ar mhargadh an Aontais le linn gníomhaíocht tráchtála, bíodh sin ar íocaíocht nó saor in aisce;

(15) ciallaíonn “cur ar an margadh” an chéad uair a chuirtear fearas nó feisteas ar fáil ar mhargadh an Aontais;

(16) ciallaíonn “cur i mbun seirbhíse” an chéad uair a úsáideann an t-úsáideoir deiridh fearas san Aontas;

(17) ciallaíonn “monaróir” aon duine nádúrtha nó dlítheanach a mhonaraíonn fearas nó feisteas nó a chuireann faoi deara fearas nó feisteas a dhearadh nó a mhonarú, agus a mhargaíonn an fearas nó an feisteas sin faoina ainm nó faoina hainm nó faoina thrádmharc nó faoina trádmharc nó a úsáideann an fearas chun a chríoch nó a críoch féin;

(18) ciallaíonn “ionadaí údaraithe” aon duine nádúrtha nó dlítheanach atá bunaithe san Aontas agus a bhfuil sainordú i scríbhinn faighte aige nó aici ó mhonaróir chun gníomhú thar a cheann nó thar a ceann maidir le cúraimí sonraithe;

(19) ciallaíonn “allmhaireoir” aon duine nádúrtha nó dlítheanach atá bunaithe san Aontas agus a chuireann fearas nó feisteas ó thríú tír ar mhargadh an Aontais;

(20) ciallaíonn “dáileoir” aon duine nádúrtha nó dlítheanach sa slabhra soláthair, seachas an monaróir nó an t-allmhaireoir, a chuireann fearas nó feisteas ar fáil ar an margadh;

(21) ciallaíonn “oibreoirí eacnamaíocha” an monaróir, an t-ionadaí údaraithe, an t-allmhaireoir agus an dáileoir;

(22) ciallaíonn “sonraíocht theicniúil” doiciméad a fhorordaíonn ceanglais theicniúla atá le comhlíonadh ag fearas nó ag feisteas;

(23) ciallaíonn “caighdeán comhchuibhithe” caighdeán comhchuibhithe mar a shainmhínítear i bpointe (c) de phointe 1 d'Airteagal 2 de Rialachán (AE) Uimh. 1025/2012;

(24) ciallaíonn “creidiúnú” creidiúnú mar a shainmhínítear i bpointe 10 d'Airteagal 2 de Rialachán (CE) Uimh. 765/2008;

(25) ciallaíonn “comhlacht creidiúnaithe náisiúnta” comhlacht creidiúnaithe náisiúnta mar a shainmhínítear é i bpointe 11 d'Airteagal 2 de Rialachán (CE) Uimh. 765/2008;

(26) ciallaíonn “measúnú comhréireachta” an próiseas lena léirítear cibé acu ar comhlíonadh ceanglais riachtanacha an Rialacháin seo a bhaineann le fearas nó le feisteas nó nár comhlíonadh;

(27) ciallaíonn “comhlacht um measúnú comhréireachta” comhlacht a dhéanann gníomhaíochtaí um measúnú comhréireachta lena n-áirítear calabrú, tástáil, deimhniúchán agus cigireacht;

(28) ciallaíonn “aisghlaoch” aon bheart a bhfuil sé d'aidhm aige fearas a cuireadh ar fáil don úsáideoir deiridh cheana féin nó feisteas a cuireadh ar fáil do mhonaróir fearas cheana féin a fháil ar ais;

(29) ciallaíonn “tarraingt siar” aon bheart a bhfuil sé d'aidhm aige cosc a chur ar fhearas nó ar fheisteas sa slabhra soláthair a bheith á chur ar fáil ar an margadh;

(30) ciallaíonn “reachtaíocht an Aontais um chomhchuibhiú” aon reachtaíocht de chuid an Aontais a dhéanann comhchuibhiú ar na coinníollacha maidir le táirgí a mhargú;

(31) ciallaíonn “marcáil CE” marcáil lena léiríonn an monaróir go bhfuil an fearas nó an feisteas i gcomhréir leis na ceanglais is infheidhme a leagtar amach i reachtaíocht an Aontais um chomhchuibhiú lena ndéantar foráil maidir lena ghreamú.

Airteagal 3

Cur ar fáil ar an margadh agus cur i mbun seirbhíse

1. Ní dhéanfar fearais a chur ar fáil ar an margadh ná a chur i mbun seirbhíse ach amháin más rud é, nuair a bhaintear gnáthúsaid astu, go gcomhlíonann siad an Rialacháin seo.

2. Ní dhéanfar feistis a chur ar fáil ar an margadh ach amháin más rud é go gcomhlíonann siad an Rialachán seo.

3. Ní dhéanfaidh an Rialachán seo difear do theidlíocht na mBallstát ceanglais den sórt sin a mheasann siad a bheith riachtanach a leagan síos chun a áirithiú go ndéanfar daoine, ainmhithe clóis agus maoin a chosaint le linn ghnáthúsáid na bhfearas, ar choinníoll nach modhnuithe ar na fearais atá i gceist leo.

Airteagal 4

Coinníollacha soláthair gáis

1. Faoin 21 Deireadh Fómhair 2017, déanfaidh na Ballstáit, i gcomhréir le hIarscríbhinn II agus trí úsáid a bhaint as an bhfoirm ábhartha, cineálacha gáis agus brúnna comhfhreagracha soláthair na mbreoslaí gásacha a úsáidtear ar a gcríoch a chur in iúl don Choimisiún agus do na Ballstáit eile. Déanfaidh siad aon athruithe orthu laistigh de shé mhí tar éis na hathruithe atá beartaithe a chur in iúl.

2. Cumhachtófar don Choimisiún gníomhartha tarmligthe a ghlacadh i gcomhréir le hAirteagal 41 maidir le modhnuithe ar inneachar chumarsáidí na mBallstát i leith na gcoinníollacha soláthair gáis ina gcríoch, mar a leagtar amach in Iarscríbhinn II, d'fhonn na forbairtí teicniúla maidir leis na coinníollacha soláthair gáis a chur san áireamh.

3. Féadfaidh an Coimisiún, trí bhíthin gníomhartha cur chun feidhme, foirm chomhchuibhithe chumarsáidí na mBallstát dá dtagraítear i mír 1 den Airteagal seo a shainiú. Déanfar na gníomhartha cur chun feidhme sin a ghlacadh i gcomhréir leis an nós imeachta scrúdúcháin dá dtagraítear in Airteagal 42(3).

4. Áiritheoidh an Coimisiún go ndéanfar an fhaisnéis arna soláthar ag na Ballstáit i gcomhréir le mír 1 a fhoilsiú in Iris Oifigiúil an Aontais Eorpaigh.

Airteagal 5

Ceanglais riachtanacha

Comhlíonfaidh fearais agus feistis na ceanglais riachtanacha a leagtar amach in Iarscríbhinn I agus a bhfuil feidhm acu maidir leo.

Airteagal 6

Saorghluaiseacht

1. Ní chuirfidh na Ballstáit, ar fhorais a bhaineann le gnéithe a chumhdaítear leis an Rialachán seo, toirmeasc, srian ná bac ar fhearais a chomhlíonann an Rialachán seo a chur ar fáil ar an margadh ná a chur i mbun seirbhíse.

2. Ní chuirfidh na Ballstáit, ar fhorais a bhaineann leis na rioscaí a chumhdaítear leis an Rialachán seo, toirmeasc, srian ná bac ar fheistis a chomhlíonann an Rialachán seo a chur ar fáil ar an margadh.

3. Ag aontaí trádála, taispeántais, léirithe nó ag imeachtaí comhchosúla, ní chuirfidh na Ballstáit cosc ar fhearais nó ar fheistis nach gcomhlíonann an Rialachán seo a thaispeáint, ar choinníoll go gcuirtear in iúl ar chomhartha soléite nach gcomhlíonann fearais nó feistis den sórt sin an Rialachán seo agus nach bhfuil siad ar díol go dtí go mbeidh siad tugtha chun comhréireachta. Le linn léirithe, glacfar bearta leordhóthanacha sábháilteachta chun cosaint daoine, ainmhithe clóis agus maoine a áirithiú.

CAIBIDIL II

OIBLEAGÁIDÍ NA nOIBREOIRÍ EACNAMAÍOCHA

Airteagal 7

Oibleagáidí na monaróirí

1. Agus a bhfearais nó a bhfeistis á gcur ar an margadh acu nó agus na fearais á n-úsáid chun a gcríoch féin, áiritheoidh na monaróirí gur dearadh agus gur monaraíodh iad i gcomhréir leis na ceanglais riachtanacha a leagtar amach in Iarscríbhinn I.

2. Tarraingeoidh monaróirí suas an doiciméadacht theicniúil dá dtagraítear in Iarscríbhinn III (“doiciméadacht theicniúil”) agus cuirfidh siad i gcrích an nós imeachta ábhartha um measúnú comhréireachta dá dtagraítear in Airteagal 14 nó socróidh siad go ndéanfar é.

I gcás ina bhfuil sé léirithe ag an nós imeachta dá dtagraítear sa chéad fhomhír go bhfuil na ceanglais is infheidhme á gcomhlíonadh ag fearas nó ag feisteas, déanfaidh monaróirí dearbhú comhréireachta de chuid AE a tharraingt suas agus marcáil CE a ghreamú de.

3. Coimeádfaidh monaróirí an doiciméadacht theicniúil agus an dearbhú comhréireachta de chuid AE go ceann 10 mbliana tar éis an fearas nó an feisteas a chur ar an margadh.

4. Áiritheoidh monaróirí go mbeidh nósanna imeachta ann le go bhfanfaidh an táirgeadh sraithe i gcomhréir leis an Rialachán seo. Déanfar athruithe ar dhearadh nó ar shaintréithe fearais nó feistis agus athruithe ar na caighdeáin chomhchuibhithe nó ar shonraíochtaí teicniúla eile lena ndéantar comhréireacht an fhearais nó an fheistis a dhearbhú trí thagairt a dhéanamh dóibh a chur i gcuntas go leormhaith.

Nuair a mheastar é a bheith iomchuí maidir leis na rioscaí a bhaineann le fearas, déanfaidh monaróirí, chun sláinte agus sábháilteacht tomhaltóirí agus úsáideoirí eile a chosaint, tástáil shamplach ar fhearais arna gcur ar fáil ar an margadh, gearáin a imscrúdú agus, más gá, clár um ghearáin maidir le fearais neamh-chomhréireacha agus maidir le haisghlaochanna fearas agus feisteas den sórt sin a choimeád, agus coinneoidh siad dáileoirí ar an eolas faoi aon fhaireachán den sórt sin.

5. Áiritheoidh monaróirí go bhfuil uimhir chineáil, baiscuimhir nó sraithuimhir nó eilimint eile lenar féidir iad a shainaithint, agus na hinscríbhinní dá bhforáiltear in Iarscríbhinn IV, ar a bhfearas agus ar a bhfeisteas.

I gcás nach féidir é sin a dhéanamh de bharr mhéid nó chineál an fhearais nó an fheistis, áiritheoidh monaróirí go gcuirtear an fhaisnéis is gá ar an bpacáistíocht nó ar dhoiciméad a ghabhann leis an bhfearas nó leis an bhfeisteas.

6. Déanfaidh allmhaireoirí a n-ainm, a dtrádainm cláraithe nó a dtrádmharc cláraithe agus an seoladh poist ag ar féidir teagmháil a dhéanamh leo a léiriú ar an bhfearas nó, i gcás nach féidir é sin a dhéanamh, ar an bpacáistíocht nó ar dhoiciméad a ghabhann leis an bhfearas. Luafar sa seoladh pointe aonair ag ar féidir dul i dteangmháil leis an monaróir. Beidh na sonraí teagmhála i dteanga is féidir le tomhaltóirí agus le húsáideoirí deiridh eile agus údaráis um fhaireachas margaidh a thuiscint go héasca.

Déanfaidh monaróirí a n-ainm, a dtrádainm cláraithe nó a dtrádmharc cláraithe agus an seoladh poist ag ar féidir teagmháil a dhéanamh leo a léiriú ar an bhfeisteas nó, i gcás nach féidir é sin a dhéanamh, ar an bpacáistíocht nó ar dhoiciméad a ghabhann leis an bhfeisteas. Luafar sa seoladh pointe aonair ag ar féidir dul i dteangmháil leis an monaróir. Beidh na sonraí teagmhála i dteanga is féidir le monaróirí fearas agus leis na húdaráis um fhaireachas margaidh a thuiscint go héasca.

7. Áiritheoidh monaróirí go bhfuil treoracha agus faisnéis sábháilteachta ag gabháil leis an bhfearas i gcomhréir le pointe 1.5 d'Iarscríbhinn I, i dteanga is féidir le tomhaltóirí agus le húsáideoirí deiridh eile a thuiscint go héasca, teanga arna cinneadh ag an mBallstát lena mbaineann. Beidh treoracha agus faisnéis sábháilteachta den sórt sin, chomh maith le haon lipéadú, soiléir, intuisceana agus intuigthe.

Áiritheoidh monaróirí go bhfuil cóip den dearbhú comhréireachta de chuid AE ag gabháil leis an bhfeisteas ina bhfuil, inter alia, treoracha maidir le corprú nó cóimeáil, coigeartú, oibriú agus cothabháil i gcomhréir le pointe 1.7 d'Iarscríbhinn I, i dteanga is féidir le monaróirí fearas a thuiscint go héasca, teanga arna cinneadh ag an mBallstát lena mbaineann.

Más rud é, áfach, go ndéantar líon mór feisteas a sheachadadh d'úsáideoir aonair, féadfaidh cóip aonair den dearbhú comhréireachta de chuid AE a bheith ag gabháil leis an mbaisc nó leis an gcoinsíneacht i dtrácht.

8. Monaróirí a mheasann, nó ag a bhfuil cúis chun a chreidiúint, nach bhfuil fearas nó feisteas atá curtha ar an margadh acu i gcomhréir leis an Rialachán seo, déanfaidh siad na bearta ceartaitheacha is gá a ghlacadh láithreach chun an fearas nó an feisteas sin a thabhairt chun comhréireachta, chun é a tharraingt siar nó chun é a aisghlaoch, más iomchuí. Thairis sin, i gcás inar baol an fearas nó an feisteas, cuirfidh monaróirí údaráis náisiúnta inniúla na mBallstát inar chuir siad an fearas nó an feisteas ar fáil ar an margadh ar an eolas láithreach ina thaobh sin, agus tabharfaidh siad mionsonraí, go háirithe, faoin neamh-chomhlíonadh agus faoi aon bhearta ceartaitheacha a rinneadh.

9. Mar thoradh ar iarraidh réasúnaithe ó údarás náisiúnta inniúil, cuirfidh monaróirí an fhaisnéis agus an doiciméadacht ar fad is gá chun comhréireacht an fhearais nó an fheistis leis an Rialachán seo a léiriú ar fáil don údarás sin, i dteanga is féidir leis an údarás sin a thuiscint go héasca. Féadfar an fhaisnéis agus an doiciméadacht sin a sholáthar i bhfoirm pháipéar nó i bhfoirm leictreonach. Oibreoidh siad i gcomhar leis an údarás sin, arna iarraidh sin dó, maidir le gníomhaíocht ar bith a dhéantar chun na rioscaí a bhaineann le fearais nó le feistis atá curtha ar an margadh acu a dhíothú.

Airteagal 8

Ionadaithe údaraithe

1. Féadfaidh monaróir, trí bhíthin sainordú i scríbhinn, ionadaí údaraithe a cheapadh.

Ní bheidh na hoibleagáidí a leagtar síos in Airteagal 7(1) agus an oibleagáid maidir le doiciméadacht theicniúil a dhréachtú ina gcuid de shainordú an ionadaí údaraithe.

2. Déanfaidh ionadaí údaraithe na cúraimí a shonrófar sa sainordú a gheofar ón monaróir. Leis an sainordú sin, ligfear don ionadaí údaraithe an méid seo a leanas ar a laghad a dhéanamh:

(a) an dearbhú comhréireachta de chuid AE agus an doiciméadacht theicniúil a choimeád faoina réir ag údaráis náisiúnta um fhaireachas margaidh ar feadh 10 mbliana tar éis an fearas nó an feisteas a chur ar an margadh;

(b) mar thoradh ar iarraidh réasúnaithe ó údarás náisiúnta inniúil, an fhaisnéis agus an doiciméadacht ar fad is gá chun go léireofaí comhréireacht an fhearais nó an fheistis a chur ar fáil don údarás sin;

(c) oibriú i gcomhar leis na húdaráis náisiúnta inniúla, arna iarraidh sin dóibh, maidir le haon ghníomhaíocht arna déanamh chun na rioscaí a bhaineann le fearais nó le feistis atá cumhdaithe ag sainordú an ionadaí údaraithe a dhíothú.

Airteagal 9

Oibleagáidí na n-allmhaireoirí

1. Ní chuirfidh allmhaireoirí ach fearais nó feistis chomhlíontacha ar an margadh.

2. Sula ndéanfar fearas a chur ar an margadh, áiritheoidh allmhaireoirí go mbeidh an nós imeachta iomchuí um measúnú comhréireachta dá dtagraítear in Airteagal 14 curtha i gcrích ag an monaróir. Áiritheoidh siad go ndearna an monaróir an doiciméadacht theicniúil a tharraingt suas, go bhfuil marcáil CE ar an bhfearas agus go bhfuil treoracha agus faisnéis sábháilteachta ag gabháil leis i gcomhréir le pointe 1.5 d'Iarscríbhinn I, agus gur chomhlíon an monaróir na ceanglais a leagtar amach in Airteagal 7(5) agus (6).

Sula ndéanfar feisteas a chur ar an margadh, áiritheoidh allmhaireoirí go mbeidh an nós imeachta iomchuí um measúnú comhréireachta dá dtagraítear in Airteagal 14 curtha i gcrích ag an monaróir. Áiritheoidh siad go ndearna an monaróir an doiciméadacht theicniúil a tharraingt suas, go bhfuil marcáil CE ar an bhfeisteas agus go bhfuil cóip den dearbhú comhréireachta de chuid AE ag gabháil leis an bhfeisteas ina bhfuil, inter alia, treoracha maidir le corprú nó cóimeáil, coigeartú, oibriú agus cothabháil i gcomhréir le pointe 1.7 d'Iarscríbhinn I, agus gur chomhlíon an monaróir na ceanglais a leagtar amach in Airteagal 7(5) agus (6).

I gcás ina measann allmhaireoir, nó ina bhfuil cúis ag allmhaireoir chun a chreidiúint, nach bhfuil fearas nó feisteas i gcomhréir leis na ceanglais riachtanacha a leagtar amach in Iarscríbhinn I, ní chuirfidh an t-allmhaireoir sin an fearas nó an feisteas ar an margadh go dtí go mbeidh an fearas nó an feisteas tugtha chun comhréireachta. Thairis sin, i gcás inar baol an fearas nó an feisteas, cuirfidh an t-allmhaireoir an monaróir agus na húdaráis um fhaireachas margaidh ar an eolas faoi sin.

3. Déanfaidh allmhaireoirí a n-ainm, a dtrádainm cláraithe nó a dtrádmharc cláraithe, agus an seoladh poist ag ar féidir teagmháil a dhéanamh leo a léiriú ar an bhfearas nó, i gcás nach féidir é sin a dhéanamh, ar phacáistíocht an fheistis nó ar dhoiciméad a ghabhann leis an bhfearas. Beidh na sonraí teagmhála i dteanga is féidir le tomhaltóirí agus le húsáideoirí deiridh eile agus leis na húdaráis um fhaireachas margaidh a thuiscint go héasca.

Déanfaidh allmhaireoirí a n-ainm, a dtrádainm cláraithe nó a dtrádmharc cláraithe, agus an seoladh poist ag ar féidir teagmháil a dhéanamh leo a léiriú ar an bhfeisteas nó, i gcás nach féidir é sin a dhéanamh, ar phacáistíocht an fheistis nó ar dhoiciméad a ghabhann leis an bhfeisteas. Beidh na sonraí i dteanga is féidir le monaróirí fearas agus leis na húdaráis um fhaireachas margaidh a thuiscint go héasca.

4. Áiritheoidh allmhaireoirí go bhfuil treoracha agus faisnéis sábháilteachta ag gabháil leis an bhfearas i gcomhréir le pointe 1.5 d'Iarscríbhinn I, i dteanga is féidir leis na tomhaltóirí agus na húsáideoirí deiridh eile a thuiscint go héasca, teanga arna cinneadh ag an mBallstát lena mbaineann.

Áiritheoidh allmhaireoirí go bhfuil cóip den dearbhú comhréireachta de chuid AE ag gabháil leis an bhfeisteas ina bhfuil, inter alia, treoracha maidir le corprú nó cóimeáil, coigeartú, oibriú agus cothabháil i gcomhréir le pointe 1.7 d'Iarscríbhinn I, i dteanga is féidir le monaróirí fearas a thuiscint go héasca, teanga arna cinneadh ag an mBallstát lena mbaineann.

5. Áiritheoidh allmhaireoirí, fad is atá fearas nó feisteas faoina bhfreagracht, nach gcuireann dálaí stórála ná iompair an chaoi ina gcomhlíonann sé sin na ceanglais riachtanacha a leagtar amach in Iarscríbhinn I i mbaol.

6. Nuair a mheastar é a bheith iomchuí maidir leis na rioscaí a bhaineann le fearas, ar mhaithe le sláinte agus sábháilteacht tomhaltóirí agus úsáideoirí eile a chosaint, déanfaidh allmhaireoirí tástáil shamplach ar na fearais arna gcur ar fáil ar an margadh, déanfaidh siad gearáin a imscrúdú agus, más gá, clár um ghearáin, maidir le fearais neamh-chomhréireacha agus feistis neamh-chomhréireacha agus maidir le haisghlaonna fearas agus feisteas den sórt sin, a choimeád, agus coinneoidh siad dáileoirí ar an eolas faoi aon fhaireachán den sórt sin.

7. Allmhaireoirí a mheasann, nó ag a bhfuil cúis chun a chreidiúint, nach bhfuil fearas nó feisteas atá curtha ar an margadh acu i gcomhréir leis an Rialachán seo, déanfaidh siad na bearta ceartaitheacha is gá a ghlacadh láithreach chun an fearas nó an feisteas sin a thabhairt chun comhréireachta, chun é a tharraingt siar nó chun é a aisghlaoch, más iomchuí. Thairis sin, i gcás inar baol an fearas nó an feisteas, cuirfidh allmhaireoirí údaráis náisiúnta inniúla na mBallstát inar chuir siad an fearas nó an feisteas ar fáil ar an margadh ar an eolas láithreach ina thaobh sin, agus tabharfaidh siad mionsonraí, go háirithe, faoin neamh-chomhlíonadh agus faoi aon bhearta ceartaitheacha a rinneadh.

8. Ar feadh 10 mbliana tar éis an fearas nó an feisteas a chur ar an margadh, coinneoidh allmhaireoirí cóip den dearbhú comhréireachta de chuid AE ar fáil do na húdaráis um fhaireachas margaidh agus áiritheoidh siad gur féidir an doiciméadacht theicniúil a chur ar fáil do na húdaráis sin, arna iarraidh sin dóibh.

9. Mar thoradh ar iarraidh réasúnaithe ó údarás náisiúnta inniúil, cuirfidh allmhaireoirí an fhaisnéis agus an doiciméadacht ar fad is gá chun comhréireacht fearais nó feistis a léiriú ar fáil don údarás sin, i dteanga is féidir leis an údarás sin a thuiscint go héasca. Féadfar an fhaisnéis agus an doiciméadacht sin a sholáthar i bhfoirm pháipéar nó i bhfoirm leictreonach. Oibreoidh siad i gcomhar leis an údarás sin, arna iarraidh sin dó, maidir le gníomhaíocht ar bith a dhéanfar chun na rioscaí a bhaineann le fearais nó le feistis atá curtha ar an margadh acu a dhíothú.

Airteagal 10

Oibleagáidí na ndáileoirí

1. Agus fearas nó feisteas á chur ar fáil ar an margadh acu, gníomhóidh dáileoirí le cúram cuí i ndáil le ceanglais an Rialacháin seo.

2. Sula gcuirfear fearas ar fáil ar an margadh, fíoróidh dáileoirí go bhfuil marcáil CE ar an bhfearas agus go bhfuil treoracha agus faisnéis sábháilteachta ag gabháil leis i gcomhréir le pointe 1.5 d'Iarscríbhinn I, i dteanga is féidir leis na tomhaltóirí agus na húsáideoirí deiridh eile a thuiscint go héasca, teanga arna cinneadh ag an mBallstát ina mbeidh an fearas le cur ar fáil ar an margadh, agus gur chomhlíon an monaróir agus an t-allmhaireoir na ceanglais a leagtar amach in Airteagal 7(5) agus (6) agus in Airteagal 9(3) faoi seach.

Sula gcuirfear feisteas ar fáil ar an margadh, fíoróidh dáileoirí go bhfuil marcáil CE ar an bhfeisteas agus go bhfuil cóip den dearbhú comhréireachta de chuid AE ag gabháil leis ina bhfuil, inter alia, treoracha maidir le corprú nó cóimeáil, coigeartú, oibriú agus cothabháil i gcomhréir le pointe 1.7 d'Iarscríbhinn I, i dteanga is féidir le monaróirí fearas a thuiscint go héasca, de réir mar a chinnfidh an Ballstát i dtrácht, agus gur chomhlíon an monaróir agus an t-allmhaireoir na ceanglais a leagtar amach in Airteagal 7(5) agus (6) agus in Airteagal 9(3) faoi seach.

I gcás ina measann dáileoir, nó ina bhfuil cúis ag dáileoir chun a chreidiúint, nach bhfuil fearas nó feisteas i gcomhréir leis na ceanglais riachtanacha a leagtar amach in Iarscríbhinn I, ní chuirfidh an dáileoir sin an fearas nó an feisteas ar fáil ar an margadh go dtí go mbeidh an fearas nó an feisteas tugtha chun comhréireachta. Thairis sin, i gcás inar baol an fearas nó an feisteas, cuirfidh an dáileoir an monaróir nó an t-allmhaireoir, mar aon leis na húdaráis um fhaireachas margaidh, ar an eolas faoi sin.

3. Áiritheoidh dáileoirí, fad atá fearas nó feisteas faoina bhfreagracht, nach gcuireann dálaí stórála ná iompair an chaoi ina gcomhlíonann sé na ceanglais riachtanacha a leagtar amach in Iarscríbhinn I i mbaol.

4. Dáileoirí a mheasann, nó ag a bhfuil cúis chun a chreidiúint, nach bhfuil fearas nó feisteas atá curtha ar fáil ar an margadh acu i gcomhréir leis an Rialachán seo, déanfaidh siad cinnte go ndéantar na bearta ceartaitheacha is gá chun an fearas nó an feisteas sin a thabhairt chun comhréireachta leis an Rialachán, é a tharraingt siar nó chun é a aisghlaoch, más iomchuí. Thairis sin, i gcás inar baol an fearas nó an feisteas, cuirfidh dáileoirí údaráis náisiúnta inniúla na mBallstát inar chuir siad an fearas nó an feisteas ar fáil ar an margadh ar an eolas láithreach ina thaobh sin, agus tabharfaidh siad mionsonraí, go háirithe, faoin neamh-chomhlíonadh agus faoi aon bhearta ceartaitheacha a rinneadh.

5. Mar thoradh ar iarraidh réasúnaithe ó údarás inniúil náisiúnta, cuirfidh dáileoirí an fhaisnéis agus an doiciméadacht ar fad is gá chun comhréireacht fearais nó feistis a léiriú ar fáil don údarás sin. Féadfar an fhaisnéis agus an doiciméadacht sin a chur ar fáil i bhfoirm pháipéar nó i bhfoirm leictreonach. Oibreoidh siad i gcomhar leis an údarás sin, arna iarraidh sin dó, maidir le gníomhaíocht ar bith a dhéantar chun na rioscaí a bhaineann le fearais nó le feistis atá curtha ar fáil ar an margadh acu a dhíothú.

Airteagal 11

Cásanna ina mbaineann oibleagáidí monaróirí le hallmhaireoirí agus le dáileoirí

Measfar allmhaireoir nó dáileoir a bheith ina mhonaróir nó ina monaróir chun críocha an Rialacháin seo, agus beidh an té sin faoi réir oibleagáidí an mhonaróra faoi Airteagal 7, i gcás ina gcuireann an té sin fearas nó feisteas ar an margadh faoina ainm nó faoina hainm nó faoina thrádmharc nó faoina trádmharc, nó i gcás ina modhnaíonn an té sin fearas nó feisteas atá curtha ar an margadh cheana ar bhealach a d'fhéadfadh difear a dhéanamh do chomhlíonadh cheanglais an Rialacháin seo.

Airteagal 12

Oibreoirí eacnamaíocha a shainaithint

Déanfaidh oibreoirí eacnamaíocha, arna iarraidh sin, an méid seo a leanas a shainaithint do na húdaráis um fhaireachas margaidh:

(a) aon oibreoir eacnamaíoch a sholáthair fearas nó feisteas dóibh;

(b) aon oibreoir eacnamaíoch ar sholáthair siad fearas nó feisteas dó.

Beidh oibreoirí eacnamaíocha in ann an fhaisnéis dá dtagraítear sa chéad mhír a thíolacadh ar feadh 10 mbliana tar éis an trátha a soláthraíodh an fearas nó an feisteas dóibh agus ar feadh 10 mbliana tar éis dóibh an fearas nó an feisteas a sholáthar.

CAIBIDIL III

COMHRÉIREACHT FEARAS AGUS FEISTEAS

Airteagal 13

Toimhde comhréireachta i dtaca le fearais agus feistis

Measfar go bhfuil fearais agus feistis atá i gcomhréir leis na caighdeáin chomhchuibhithe nó codanna díobh, ar foilsíodh a dtagairtí in Iris Oifigiúil an Aontais Eorpaigh, i gcomhréir leis na ceanglais riachtanacha a leagtar amach in Iarscríbhinn I arna gcumhdach ag na caighdeáin sin nó codanna díobh.

Airteagal 14

Nósanna imeachta um measúnú comhréireachta d'fhearais agus d'fheistis

1. Sula gcuirfear fearas nó feisteas ar an margadh, cuirfidh an monaróir faoi nós imeachta um measúnú comhréireachta é i gcomhréir le mír 2 nó le mír 3.

2. Déanfar measúnú ar chomhréireacht fearas agus feisteas arna monarú i sraitheanna le ceanglais an Rialacháin seo trí bhíthin scrúdú de chineál AE (Modúl B — cineál táirgeachta) a leagtar amach i bpointe 1 d'Iarscríbhinn III, maille le ceann amháin de na modúil seo a leanas, de rogha an mhonaróra:

(a) cineál-chomhréireacht arna bunú ar rialú inmheánach táirgthe móide seiceálacha ar tháirge faoi mhaoirseacht ag eatraimh randamacha (Modúl C2), a leagtar amach i bpointe 2 d'Iarscríbhinn III;

(b) cineál-chomhréireacht arna bunú ar dhearbhú cáilíochta phróiseas an táirgthe (Modúl D), a leagtar amach i bpointe 3 d'Iarscríbhinn III;

(c) cineál-chomhréireacht arna bunú ar dhearbhú cáilíochta táirge (Modúl E), a leagtar amach i bpointe 4 d'Iarscríbhinn III;

(d) cineál-chomhréireacht arna bunú ar fhíorú táirge (Modúl F), a leagtar amach i bpointe 5 d'Iarscríbhinn III.

3. I gcás fearas nó feisteas a tháirgtear mar aonad amháin nó i gcainníochtaí beaga, féadfaidh an monaróir ceann de na nósanna imeachta a leagtar amach i mír 2 den Airteagal seo a roghnú nó comhréireacht arna bunú ar fhíorú aonaid (Modúl G) a leagtar amach i bpointe 6 d'Iarscríbhinn III.

4. Déanfar taifid agus comhfhreagras a bhaineann le measúnú comhréireachta fearais nó feistis a tharraingt suas i dteanga oifigiúil an Bhallstáit ina bhfuil an comhlacht dá dtugtar fógra a dhéanann na nósanna imeachta, dá dtagraítear i mír 2 agus i mír 3, bunaithe nó i dteanga a nglacann an comhlacht sin léi.

Airteagal 15

Dearbhú comhréireachta de chuid AE

1. Sonrófar sa dearbhú comhréireachta de chuid AE gur léiríodh go gcomhlíontar na ceanglais riachtanacha a leagtar amach in Iarscríbhinn I.

2. Is é struchtúr na samhla a leagtar amach in Iarscríbhinn V a bheidh ag an dearbhú comhréireachta de chuid AE, beidh na gnéithe a shonraítear sna modúil ábhartha a leagtar amach in Iarscríbhinn III ann agus déanfar é a thabhairt cothrom le dáta ar bhonn leanúnach. Aistreofar é go dtí an teanga nó go dtí na teangacha a éilíonn an Ballstát ina ndéantar an fearas nó an feisteas a chur ar an margadh nó a chur ar fáil ar an margadh.

3. D'fhonn cabhrú le comhlíonadh na gceanglas riachtanach is infheidhme ag fearais chríochnaithe, ar ceanglais iad a leagtar amach in Iarscríbhinn I, sonrófar sa dearbhú comhréireachta de chuid AE le haghaidh feistis saintréithe an fheistis agus beidh treoracha ann faoin gcaoi ar cheart é a chorprú i bhfearas nó a chóimeáil le gurb ionann é agus fearas. Beidh an dearbhú comhréireachta de chuid AE i dteanga is féidir le monaróirí fearas agus leis na húdaráis um fhaireachas margaidh a thuiscint go héasca, teanga arna cinneadh ag an mBallstát lena mbaineann.

4. I gcás ina mbeidh fearas nó feisteas faoi réir níos mó ná gníomh amháin de chuid an Aontais lena bhfuil dearbhú comhréireachta de chuid AE de dhíth, déanfar dearbhú comhréireachta aonair de chuid AE a tharraingt suas i leith gach gníomh den sórt sin de chuid an Aontais. Beidh sa dearbhú sin sainaithint na ngníomhartha lena mbaineann de chuid an Aontais, lena n-áirítear a dtagairtí foilseacháin.

5. Tríd an dearbhú comhréireachta de chuid AE a tharraingt suas, gabhfaidh an monaróir freagracht air féin nó uirthi féin as na ceanglais a leagtar síos sa Rialachán seo a bheith á gcomhlíonadh ag an bhfearas nó ag an bhfeisteas.

6. Déanfar cóip den dearbhú comhréireachta de chuid AE a sholáthar in éineacht leis an bhfeisteas.

Airteagal 16

Prionsabail ghinearálta maidir le marcáil CE

Beidh marcáil CE faoi réir na bprionsabal ginearálta a leagtar amach in Airteagal 30 de Rialachán (CE) Uimh. 765/2008.

Airteagal 17

Rialacha agus coinníollacha maidir le marcáil CE a ghreamú

1. Déanfar marcáil CE a ghreamú den fhearas agus den fheisteas nó dá bpláta sonraí go feiceálach, go soléite agus go doscriosta, a mhéid is ábhartha. I gcás nach bhfuil sé sin indéanta nó nach bhfuil gá leis mar gheall ar chineál an fhearais nó an fheistis, déanfar í a ghreamú den phacáistíocht agus de na doiciméid a ghabhann leis an bhfearas nó leis an bhfeisteas.

2. Déanfar marcáil CE a ghreamú sula gcuirtear an fearas nó an feisteas ar an margadh.

3. I ndiaidh mharcáil CE, beidh uimhir aitheantais an chomhlachta dá dtugtar fógra atá bainteach le céim um rialú táirgthe an fhearais nó an fheistis agus dhá dhigit dheireanacha na bliana inar greamaíodh marcáil CE. Is é an comhlacht féin dá dtugtar fógra a ghreamóidh uimhir aitheantais an chomhlachta sin, nó greamóidh an monaróir nó a ionadaí nó a hionadaí í, faoi threoir an chomhlachta sin.

4. Féadfar marcáil ar bith eile lena léirítear riosca nó úsáid ar leith a chur i ndiaidh mharcáil CE agus na huimhreach aitheantais dá dtagraítear i mír 3.

5. Cuirfidh na Ballstáit leis na sásraí atá ann cheana chun a áirithiú go gcuirtear an réim lena rialaítear marcáil CE i bhfeidhm mar is ceart agus déanfaidh siad gníomhaíocht iomchuí i gcás ina mbaintear úsáid mhíchuí as an marc sin.

Airteagal 18

Inscríbhinní

1. Déanfar na hinscríbhinní dá dtagraítear in Iarscríbhinn IV a ghreamú den fhearas nó dá phláta sonraí agus, a mhéid is ábhartha, den fheisteas nó dá phláta sonraí, go feiceálach, go soléite agus go doscriosta.

2. Déanfar na hinscríbhinní dá dtagraítear in Iarscríbhinn IV a ghreamú sula gcuirfear an fearas nó an feisteas ar an margadh.

CAIBIDIL IV

FÓGRA A THABHAIRT MAIDIR LE COMHLACHTAÍ UM MEASÚNÚ COMHRÉIREACHTA

Airteagal 19

Fógra a thabhairt

Tabharfaidh na Ballstáit fógra don Choimisiún agus do na Ballstáit eile maidir le comhlachtaí atá údaraithe i ndáil le cúraimí um measúnú comhréireachta tríú páirtí a dhéanamh faoin Rialachán seo.

Airteagal 20

Údaráis a thugann fógra

1. Ainmneoidh na Ballstáit údarás a thugann fógra, arb údarás é a bheidh freagrach as na nósanna imeachta is gá a bhunú agus a chur i gcrích chun measúnú a dhéanamh ar na comhlachtaí um measúnú comhréireachta agus fógra a thabhairt ina leith, agus as faireachán a dhéanamh ar chomhlachtaí dá dtugtar fógra, lena n-áirítear Airteagal 25 a chomhlíonadh.

2. Féadfaidh na Ballstáit a chinneadh go ndéanfaidh comhlacht creidiúnaithe náisiúnta, de réir bhrí Rialachán (CE) Uimh. 765/2008 agus i gcomhréir leis, an measúnú agus an faireachán dá dtagraítear i mír 1.

3. I gcás ina ndéanann an t-údarás a thugann fógra an measúnú, tabhairt an fhógra nó an faireachán dá dtagraítear i mír 1 den Airteagal seo a tharmligean chun comhlacht nó a chur ar iontaoibh comhlachta nach eintiteas rialtais é, is eintiteas dlíthiúil a bheidh sa chomhlacht sin agus comhlíonfaidh sé mutatis mutandis na ceanglais a leagtar síos in Airteagal 21. Lena chois sin, beidh socruithe aige ionas go gclúdófar dliteanais a bheidh ann de thoradh a ghníomhaíochtaí.

4. Glacfaidh an t-údarás a thugann fógra freagracht iomlán as na cúraimí a dhéanann an comhlacht dá dtagraítear i mír 3.

Airteagal 21

Ceanglais a bhaineann le húdaráis a thugann fógra

1. Bunófar údarás a thugann fógra sa chaoi nach dtarlóidh aon choinbhleacht leasa le comhlachtaí um measúnú comhréireachta.

2. Eagrófar údarás a thugann fógra agus riarfar é sa chaoi is go gcaomhnófar oibiachtúlacht agus neamhchlaontacht a ghníomhaíochtaí.

3. Eagrófar údarás a thugann fógra sa chaoi go ndéanfaidh daoine inniúla nach iad na daoine a rinne an measúnú iad gach cinneadh a bhaineann le fógra a thabhairt maidir le comhlacht um measúnú comhréireachta.

4. Ní thairgfidh ná ní sholáthróidh údarás a thugann fógra aon ghníomhaíochtaí a dhéanann comhlachtaí um measúnú comhréireachta ná aon seirbhísí sainchomhairle, ar bhonn tráchtála ná ar bhonn iomaíoch.

5. Caomhnóidh údarás a thugann fógra rúndacht na faisnéise a fhaigheann sé.

6. Beidh dóthain pearsanra inniúil faoina réir ag údarás a thugann fógra chun a chuid cúraimí a chomhlíonadh mar is ceart.

Airteagal 22

Oibleagáid faisnéise ar údaráis a thugann fógra

Cuirfidh na Ballstáit an Coimisiún ar an eolas maidir lena gcuid nósanna imeachta chun measúnú a dhéanamh ar na comhlachtaí um measúnú comhréireachta agus fógra a thabhairt ina leith, agus chun faireachán a dhéanamh ar na comhlachtaí dá dtugtar fógra, agus maidir le haon athrú ar na nósanna imeachta sin.

Cuirfidh an Coimisiún an fhaisnéis sin ar fáil go poiblí.

Airteagal 23

Ceanglais a bhaineann le comhlachtaí dá dtugtar fógra

1. Chun críocha fógra a thabhairt, comhlíonfaidh comhlacht um measúnú comhréireachta na ceanglais a leagtar síos i mír 2 go mír 11.

2. Déanfar comhlacht um measúnú comhréireachta a bhunú faoi dhlí náisiúnta Ballstáit agus beidh pearsantacht dhlítheanach aige.

3. Is comhlacht tríú páirtí a bheidh i gcomhlacht um measúnú comhréireachta agus beidh sé neamhspleách ar an eagraíocht nó ar an bhfearas nó ar an bhfeisteas a ndéanann sé measúnú air.

Féadfar a mheas gur comhlacht den sórt sin é comhlacht a bhaineann le comhlachas gnó nó le cónaidhm ghairmiúil a dhéanann ionadaíocht ar ghnólachtaí a bhíonn ag plé le dearadh, monarú, soláthar, cóimeáil, úsáid nó cothabháil fearas nó feisteas a ndéanann sé measúnú orthu, ar choinníoll go léirítear go bhfuil sé neamhspleách agus nach bhfuil aon choinbhleacht leasa ann.

4. Maidir le comhlacht um measúnú comhréireachta, lucht a ardbhainistíochta agus an pearsanra atá freagrach as cúraimí um measúnú comhréireachta a chur i gcrích, ní bheidh siad ina ndearthóirí, ina monaróirí, ina soláthróirí, ina suiteálaithe, ina gceannaitheoirí, ina n-úinéirí, ina n-úsáideoirí ná ina gcothabhálaithe ar na fearais ná na feistis a ndéanann siad measúnú orthu, ná ní bheidh siad ina n-ionadaithe ar aon cheann de na páirtithe sin. Ní choiscfidh sin úsáid a bhaint as fearais nó feistis mheasúnaithe is gá le haghaidh oibríochtaí an chomhlachta um measúnú comhréireachta ná úsáid a bhaint as fearais nó feistis sórt sin chun críoch pearsanta.

Maidir le comhlacht um measúnú comhréireachta, lucht a ardbhainistíochta agus an pearsanra atá freagrach as cúraimí um measúnú comhréireachta a chur i gcrích, ní bheidh baint dhíreach acu le dearadh, le monarú nó déanamh, le margaíocht, le suiteáil, le húsáid nó le cothabháil na bhfearas ná na bhfeisteas sin, ná ní dhéanfaidh siad ionadaíocht ar pháirtithe a ghabhann do na gníomhaíochtaí sin. Ní ghabhfaidh d'aon ghníomhaíocht a d'fhéadfadh a bheith ar neamhréir le neamhspleáchas a mbreithiúnais ná a n-ionracais i ndáil le gníomhaíochtaí um measúnú comhréireachta a dtugtar fógra dóibh maidir leo. Beidh feidhm ag an gceanglas sin go háirithe maidir le seirbhísí comhairliúcháin.

Áiritheoidh comhlachtaí um measúnú comhréireachta nach ndéanann gníomhaíochtaí a bhfochuideachtaí ná a bhfochonraitheoirí difear do rúndacht, d'oibiachtúlacht ná do neamhchlaontacht a ngníomhaíochtaí um measúnú comhréireachta.

5. Déanfaidh na comhlachtaí um measúnú comhréireachta agus a bpearsanra na gníomhaíochtaí um measúnú comhréireachta a chur i gcrích leis an oiread ionracais ghairmiúil is féidir agus leis an inniúlacht theicniúil is gá sa réimse sonrach sin, agus beidh siad saor ó gach cineál brú agus meallta, go háirithe brú agus mealladh airgeadais, a bhféadfadh tionchar a bheith acu ar a mbreithiúnas nó ar thorthaí a ngníomhaíochtaí um measúnú comhréireachta, go háirithe a mhéid a bhaineann le daoine nó grúpaí a mbeadh leas acu i dtorthaí na ngníomhaíochtaí sin.

6. Beidh sé ar chumas comhlachta um measúnú comhréireachta na cúraimí uile um measúnú comhréireachta a shanntar dó le hIarscríbhinn III agus ar tugadh fógra dó ina leith a chur i gcrích, cibé acu a chuireann an comhlacht um measúnú comhréireachta féin na cúraimí sin i gcrích nó a chuirtear i gcrích thar a cheann agus faoina fhreagracht iad.

I dtaca le gach nós imeachta um measúnú comhréireachta agus gach cineál nó catagóir fearas nó feisteas ar tugadh fógra don chomhlacht um measúnú comhréireachta ina leith, beidh fáil ag an gcomhlacht i gcónaí ar na nithe riachtanacha seo a leanas:

(a) pearsanra ag a bhfuil an t-eolas teicniúil is gá agus taithí leordhóthanach iomchuí chun na cúraimí um measúnú comhréireachta a chur i gcrích;

(b) tuairiscí ar na nósanna imeachta ar i gcomhréir leo a dhéantar an measúnú comhréireachta, agus trédhearcacht agus in-atáirgtheacht na nósanna imeachta sin á n-áirithiú. Beidh beartais agus nósanna imeachta iomchuí i bhfeidhm aige lena ndéantar idirdhealú idir na cúraimí a dhéanann sé mar chomhlacht dá dtugtar fógra agus gníomhaíochtaí eile.

(c) na nósanna imeachta is gá maidir le gníomhaíochtaí a chur i gcrích a thugann aird chuí ar mhéid gnóthais, ar an earnáil ina n-oibríonn sé, ar a struchtúr, ar a chasta atá teicneolaíocht an fhearais nó an fheistis atá i gceist agus ar ollchineál nó cineál sraitheach an phróisis táirgthe.

Beidh gach acmhainn is gá ag comhlacht um measúnú comhréireachta chun na cúraimí teicniúla agus riaracháin a bhaineann le gníomhaíochtaí um measúnú comhréireachta a dhéanamh mar is iomchuí agus beidh rochtain acu ar gach trealamh agus ar gach áis is gá.

7. Beidh na nithe seo a leanas ag an bpearsanra atá freagrach as na cúraimí um measúnú comhréireachta a chur i gcrích:

(a) oiliúint mhaith theicniúil agus ghairme a chumhdaíonn na gníomhaíochtaí uile um measúnú comhréireachta ar tugadh fógra don chomhlacht um measúnú comhréireachta ina leith;

(b) eolas sásúil ar cheanglais na measúnuithe a dhéanann siad agus taithí leordhóthanach chun na measúnuithe sin a dhéanamh;

(c) eolas agus tuiscint iomchuí ar na ceanglais riachtanacha a leagtar amach in Iarscríbhinn I, ar na caighdeáin chomhchuibhithe is infheidhme agus ar fhorálacha ábhartha eile de reachtaíocht an Aontais um chomhchuibhiú agus den reachtaíocht náisiúnta;

(d) an cumas deimhnithe, taifid agus tuarascálacha a tharraingt suas a léiríonn go bhfuil na measúnuithe déanta.

8. Ráthófar neamhchlaontacht na gcomhlachtaí um measúnú comhréireachta, a n-ardbhainistíocht agus an phearsanra atá freagrach as na cúraimí um measúnú comhréireachta a chur i gcrích.

Ní bheidh luach saothair na hardbhainistíochta ná an phearsanra atá freagrach as na cúraimí um measúnú comhréireachta a chur i gcrích i gcomhlacht um measúnú comhréireachta ag brath ar líon na measúnuithe arna dhéanamh ná ar thorthaí na measúnuithe sin.

9. Rachaidh comhlachtaí um measúnú comhréireachta faoi árachas dliteanais mura ngabhann an Stát dliteanas air féin i gcomhréir leis an dlí náisiúnta, nó mura bhfuil an Ballstát féin freagrach go díreach as an measúnú comhréireachta.

10. Urramóidh pearsanra comhlachta um measúnú comhréireachta rúndacht ghairmiúil maidir leis an bhfaisnéis uile a fhaightear agus a gcuid gcúraimí á gcomhlíonadh acu faoi Iarscríbhinn III nó faoi aon fhoráil de chuid an dlí náisiúnta a thugann éifeacht dó, ach amháin maidir le húdaráis inniúla an Bhallstáit ina ndéantar gníomhaíochtaí na seirbhíse. Déanfar cearta dílseánaigh a chosaint.

11. Beidh comhlachtaí um measúnú comhréireachta rannpháirteach i ngníomhaíochtaí caighdeánaithe ábhartha agus i ngníomhaíochtaí ghrúpa comhordaithe an chomhlachta dá dtugtar fógra a bhunaítear de bhun Airteagal 35 agus áiritheoidh siad go bhfuil a bpearsanra atá freagrach as na cúraimí um measúnú comhréireachta a dhéanamh ar eolas fúthu, agus cuirfidh siad i bhfeidhm, mar threoir ghinearálta, na cinntí agus na doiciméid riaracháin arna gcur le chéile mar thoradh ar obair an ghrúpa sin.

Airteagal 24

Toimhde comhréireachta i dtaca le comhlachtaí dá dtugtar fógra

I gcás ina léiríonn comhlacht um measúnú comhréireachta go gcomhlíonann sé na critéir atá leagtha síos sna caighdeáin chomhchuibhithe ábhartha, nó i gcodanna díobh a bhfuil a gcuid tagairtí foilsithe in Iris Oifigiúil an Aontais Eorpaigh, toimhdeofar go bhfuil na ceanglais a leagtar amach in Airteagal 23 á gcomhlíonadh aige a mhéid a chumhdaítear na ceanglais sin leis na caighdeáin chomhchuibhithe is infheidhme.

Airteagal 25

Fochuideachtaí na gcomhlachtaí dá dtugtar fógra agus obair a ligean ar fochonradh acu

1. I gcás ina ligeann comhlacht dá dtugtar fógra cúraimí sonracha a bhaineann le measúnú comhréireachta ar fochonradh nó i gcás ina dtéann sé ar iontaoibh fochuideachta, áiritheoidh sé go gcomhlíonann an fochonraitheoir nó an fhochuideachta na ceanglais a leagtar amach in Airteagal 23 agus cuirfidh sé an t-údarás a thugann fógra ar an eolas dá réir sin.

2. Glacfaidh an comhlacht dá dtugtar fógra lánfhreagrach as na cúraimí a dhéanann fochonraitheoirí nó fochuideachtaí, cibé áit ina bhfuil siad bunaithe.

3. Ní fhéadfaidh fochuideachta gníomhaíochtaí a ligean ar conradh ná iad a dhéanamh ach amháin le toiliú an chliaint.

4. Déanfaidh comhlachtaí dá dtugtar fógra na doiciméid ábhartha a bhaineann le measúnú ar cháilíochtaí an fhochonraitheora nó na fochuideachta agus na doiciméid a bhaineann leis an obair a dhéanann an fochonraitheoir nó an fochuideachta faoi Iarscríbhinn III a choimeád ar fáil don údarás a thugann fógra.

Airteagal 26

Iarratas ar fhógra

1. Cuirfidh comhlacht um measúnú comhréireachta iarratas ar fhógra faoi bhráid an údaráis a thugann fógra sa Bhallstát ina bhfuil an comhlacht sin bunaithe.

2. In éineacht leis an iarratas ar fhógra, beidh tuairisc ar na gníomhaíochtaí um measúnú comhréireachta, an modúl nó na modúil um measúnú comhréireachta agus an fearas/feisteas nó na fearais/feistis a mhaíonn an comhlacht go bhfuil sé inniúil ina leith, mar aon le deimhniú creidiúnaithe, más ann dó, arna eisiúint ag comhlacht creidiúnaithe náisiúnta lena bhfianaítear go bhfuil na ceanglais a leagtar síos in Airteagal 23 á gcomhlíonadh ag an gcomhlacht um measúnú comhréireachta.

3. Más rud é nach féidir leis an gcomhlacht um measúnú comhréireachta lena mbaineann deimhniú creidiúnaithe a chur ar fáil, soláthróidh sé don údarás a thugann fógra an fhianaise dhoiciméadach uile is gá d'fhonn comhlíonadh na gceanglas a leagtar síos in Airteagal 23 a fhíorú, a aithint agus faireachán rialta a dhéanamh air.

Airteagal 27

Nós imeachta um fhógra a thabhairt

1. Ní thabharfaidh údaráis a thugann fógra fógra ach amháin do chomhlachtaí um measúnú comhréireachta a mbeidh na ceanglais a leagtar síos in Airteagal 23 comhlíonta acu.

2. Tabharfaidh siad fógra don Choimisiún agus do na Ballstáit eile tríd an uirlis leictreonach fógra a úsáid, ar uirlis í arna forbairt agus arna bainistiú ag an gCoimisiún.

3. Áireofar san fhógra sonraí iomlána na ngníomhaíochtaí um measúnú comhréireachta, an mhodúil nó na modúl um measúnú comhréireachta agus an fhearais/an fheistis nó na bhfearas/na bhfeisteas lena mbaineann agus fhianú ábhartha na hinniúlachta.

4. I gcás nach bhfuil fógra bunaithe ar dheimhniú creidiúnaithe mar a thagraítear dó in Airteagal 26(2), déanfaidh an t-údarás a thugann fógra fianaise dhoiciméadach a fhianaíonn inniúlacht an chomhlachta um measúnú comhréireachta agus a fhianaíonn na socruithe i bhfeidhm chun a áirithiú go ndéanfar faireachán rialta ar an gcomhlacht sin agus go leanfaidh sé de chomhlíonadh na gceanglas a leagtar síos in Airteagal 23, a chur ar fáil don Choimisiún agus do na Ballstáit eile.

5. I gcás ina n-úsáidtear deimhniú creidiúnaithe, ní fhéadfaidh an comhlacht lena mbaineann na gníomhaíochtaí de chomhlacht dá dtugtar fógra a dhéanamh ach amháin mura ndéanann an Coimisiún ná na Ballstáit eile agóid laistigh de dhá sheachtain ó fhógra a thabhairt, nó, i gcás nach n-úsáidtear deimhniú creidiúnaithe, laistigh de dhá mhí ó fhógra a thabhairt.

Chun críocha an Rialacháin seo ní mheasfar gur comhlacht dá dtugtar fógra ach comhlacht den sórt sin.

6. Tabharfaidh an t-údarás a thugann fógra fógra don Choimisiún agus do na Ballstáit eile faoi aon athrú ábhartha ar an bhfógra dá éis sin.

Airteagal 28

Uimhreacha aitheantais agus liosta comhlachtaí dá dtugtar fógra

1. Sannfaidh an Coimisiún uimhir aitheantais do chomhlacht dá dtugtar fógra.

Sannfaidh sé uimhir amháin den sórt sin fiú i gcás ina dtugtar fógra don chomhlacht faoi roinnt gníomhartha de chuid an Aontais.

2. Cuirfidh an Coimisiún ar fáil go poiblí liosta na gcomhlachtaí dá dtugtar fógra faoin Rialachán seo, lena n-áirítear na huimhreacha aitheantais atá sannta dóibh agus na gníomhaíochtaí a bhfuil fógra tugtha dóibh ina leith.

Áiritheoidh an Coimisiún go gcoinnítear an liosta cothrom le dáta.

Airteagal 29

Athruithe ar fhógraí

1. I gcás ina bhfuil sé faighte amach ag údarás a thugann fógra, nó i gcás ina bhfuil sé curtha in iúl dó, nach bhfuil na ceanglais a leagtar síos in Airteagal 23 á gcomhlíonadh a thuilleadh ag comhlacht dá dtugtar fógra, nó go mainníonn sé a oibleagáidí a chomhlíonadh, déanfaidh an t-údarás a thugann fógra an fógra a shrianadh, a fhionraí, nó a tharraingt siar, de réir mar is iomchuí, de réir a thromchúisí atá an chaoi ina mainníonn an comhlacht na ceanglais sin a chomhlíonadh nó na hoibleagáidí sin a chomhlíonadh. Cuirfidh sé an Coimisiún agus na Ballstáit eile ar an eolas láithreach dá réir sin.

2. I gcás ina ndéantar an fógra a shrianadh, a fhionraí nó a tharraingt siar, nó i gcás inar scoir an comhlacht dá dtugtar fógra dá ghníomhaíocht, déanfaidh an Ballstát a thugann fógra na bearta iomchuí chun a áirithiú go ndéanann comhlacht eile dá dtugtar fógra comhaid an chomhlachta sin a phróiseáil nó go gcoinnítear ar fáil iad do na húdaráis atá freagrach as fógra a thabhairt agus ag na húdaráis um fhaireachas margaidh, ar iarraidh uathu.

Airteagal 30

Agóidí in aghaidh inniúlacht comhlachtaí dá dtugtar fógra

1. Déanfaidh an Coimisiún imscrúdú ar gach cás ina bhfuil sé in amhras, nó ina dtugtar le fios dó go bhfuiltear in amhras, faoi inniúlacht comhlachta dá dtugtar fógra nó faoin gcaoi ina bhfuil comhlacht dá dtugtar fógra ag leanúint de na ceanglais agus na freagrachtaí a bhfuil sé faoina réir a chomhlíonadh.

2. Déanfaidh an Ballstát a thugann fógra gach faisnéis a bhaineann le bunús an fhógra nó le cothabháil inniúlacht an chomhlachta dá dtugtar fógra lena mbaineann a chur ar fáil don Choimisiún, arna iarraidh sin.

3. Áiritheoidh an Coimisiún go gcoimeádtar gach faisnéis íogair a fhaightear i gcúrsa a imscrúduithe faoi rún.

4. I gcás ina bhfaigheann an Coimisiún amach nach gcomhlíonann comhlacht dá dtugtar fógra na ceanglais i gcás a fhógra, nó nach gcomhlíonann sé iad a thuilleadh, glacfaidh sé gníomh cur chun feidhme ina n-iarrfar ar an mBallstát a thugann fógra na bearta ceartaitheacha is gá a dhéanamh, lena n-áirítear an fógra a tharraingt siar, más gá.

Glacfar an gníomh cur chun feidhme sin i gcomhréir leis an nós imeachta comhairliúcháin dá dtagraítear in Airteagal 42(2).

Airteagal 31

Oibleagáidí oibríochtúla comhlachtaí dá dtugtar fógra

1. Déanfaidh comhlachtaí dá dtugtar fógra measúnuithe comhréireachta i gcomhréir leis na nósanna imeachta um measúnú comhréireachta dá bhforáiltear in Iarscríbhinn III.

2. Déanfar measúnuithe comhréireachta ar mhodh comhréireach agus seachnófar ualaí nach gá ar oibreoirí eacnamaíocha.

Déanfaidh comhlachtaí um measúnú comhréireachta a ngníomhaíochtaí agus aird chuí á tabhairt acu ar mhéid gnóthais, ar an earnáil ina n-oibríonn sé, ar a struchtúr, ar a chasta atá teicneolaíoch an fhearais nó an fheistis atá i gceist agus ar ollchineál nó cineál sraitheach an phróisis táirgthe.

Le linn dóibh déanamh amhlaidh, áfach, urramóidh siad an méid déine agus an leibhéal cosanta is gá chun go gcomhlíonfaidh an fearas nó an feisteas an Rialachán seo.

3. I gcás ina bhfionnann comhlacht dá dtugtar fógra nach bhfuil na ceanglais riachtanacha a leagtar amach in Iarscríbhinn I nó i gcaighdeáin chomhchuibhithe chomhfhreagracha nó i sonraíochtaí teicniúla eile comhlíonta ag monaróir, ceanglóidh sé ar an monaróir sin bearta ceartaitheacha iomchuí a dhéanamh agus ní eiseoidh sé deimhniú ná cinneadh maidir le ceadú.

4. I gcás ina bhfionnann comhlacht dá dtugtar fógra, i gcúrsa faireachán ar an gcomhréireacht tar éis deimhniú nó cinneadh formheasa a eisiúint, nach gcomhlíonann fearas nó feisteas a thuilleadh, ceanglóidh sé ar an monaróir bearta ceartaitheacha iomchuí a dhéanamh agus déanfaidh sé an deimhniú nó an cinneadh formheasa a fhionraí nó a tharraingt siar, más gá.

5. I gcás nach ndéantar bearta ceartaitheacha nó nach bhfuil an éifeacht is gá leo, déanfaidh an comhlacht dá dtugtar fógra aon deimhnithe nó cinntí formheasa a shrianadh, a fhionraí nó a tharraingt siar, de réir mar is iomchuí.

Airteagal 32

Achomharc i gcoinne cinntí comhlachtaí dá dtugtar fógra

Áiritheoidh comhlachtaí dá dtugtar fógra go bhfuil fáil ar nós imeachta achomhairc in aghaidh a gcinntí.

Airteagal 33

Oibleagáid faisnéise ar chomhlachtaí dá dtugtar fógra

1. Cuirfidh comhlachtaí dá dtugtar fógra an méid seo a leanas in iúl don údarás a thugann fógra:

(a) aon deimhniú nó cinneadh formheasa a dhiúltú, a shrianadh, a fhionraí nó a tharraingt siar;

(b) aon imthosca a dhéanann difear do raon feidhme an fhógra nó do choinníollacha an fhógra;

(c) aon iarraidh a bheidh faighte acu ó údaráis um fhaireachas margaidh maidir le gníomhaíochtaí um measúnú comhréireachta;

(d) arna iarraidh sin, gníomhaíochtaí um measúnú comhréireachta a dhéantar laistigh de raon feidhme a bhfógra agus aon ghníomhaíocht eile a dhéantar, lena n-áirítear gníomhaíochtaí trasteorann agus fochonraitheoireacht.

2. Déanfaidh comhlachtaí dá dtugtar fógra faisnéis ábhartha a sholáthar do na comhlachtaí eile dá dtugtar fógra faoin Rialachán seo a dhéanann gníomhaíochtaí comhchosúla um measúnú comhréireachta lena gcumhdaítear na fearais nó na feistis chéanna maidir le saincheisteanna a bhaineann le torthaí diúltacha measúnuithe comhréireachta agus, arna iarraidh sin, torthaí dearfacha measúnuithe comhréireachta.

Airteagal 34

Malartú taithí

Déanfaidh an Coimisiún foráil go n-eagrófar malartú taithí idir údaráis náisiúnta na mBallstát atá freagrach as beartas maidir le fógra a thabhairt.

Airteagal 35

Comhlachtaí dá dtugtar fógra a chomhordú

Áiritheoidh an Coimisiún go gcuirtear comhordú agus comhar iomchuí ar bun idir comhlachtaí dá dtugtar fógra faoin Rialachán seo agus go n-oibrítear go cuí é i bhfoirm grúpa nó grúpaí earnála comhlachtaí dá dtugtar fógra.

Beidh comhlachtaí dá dtugtar fógra páirteach in obair an ghrúpa sin nó na ngrúpaí sin, go díreach nó trí ionadaithe ainmnithe.

CAIBIDIL V

FAIREACHAS MARGAIDH SAN AONTAS, RIALÚ AR FHEARAIS AGUS AR FHEISTIS A THAGANN ISTEACH I MARGADH AN AONTAIS AGUS NÓS IMEACHTA COSANTA AN AONTAIS

Airteagal 36

Faireachas margaidh san Aontas agus rialú ar fhearais agus fheistis a thagann isteach i margadh an Aontais

Beidh feidhm ag Airteagal 15(3) agus ag Airteagal 16 go hAirteagal 29 de Rialachán (CE) Uimh. 765/2008 maidir le fearais agus feistis a chumhdaítear leis an Rialachán seo.

Airteagal 37

Nós imeachta ar an leibhéal náisiúnta chun déileáil le fearais nó le feistis is riosca

1. I gcás ina bhfuil cúis leordhóthanach ag na húdaráis um fhaireachas margaidh de chuid Ballstáit amháin lena chreidiúint gur riosca do shláinte nó do shábháilteacht daoine, ainmhithe clóis nó maoine le fearas nó feisteas a chumhdaítear leis an Rialachán seo, déanfaidh siad meastóireacht i ndáil leis an bhfearas nó leis an bhfeisteas lena gcumhdaítear na ceanglais ábhartha ar fad a leagtar síos sa Rialachán seo. De réir mar is gá, comhoibreoidh na hoibreoirí eacnamaíocha ábhartha leis na húdaráis um fhaireachas margaidh chun na críche sin.

I gcás ina bhfionnann na húdaráis um fhaireachas margaidh, i gcúrsa na meastóireachta dá dtagraítear sa chéad fhomhír, nach gcomhlíonann an fearas nó an feisteas na ceanglais a leagtar síos sa Rialachán seo, ceanglóidh siad gan mhoill ar an oibreoir eacnamaíoch ábhartha gach gníomhaíocht cheartaitheach iomchuí a dhéanamh ionas go gcomhlíonfaidh an fearas nó an feisteas na ceanglais sin, go ndéanfar an fearas nó an feisteas a tharraingt siar ón margadh, nó a aisghlaoch laistigh de thréimhse réasúnach ama, i gcomhréir leis an gcineál riosca, de réir mar a fhorordóidh siad.

Cuirfidh na húdaráis um fhaireachas margaidh an comhlacht ábhartha dá dtugtar fógra ar an eolas dá réir sin.

Beidh feidhm ag Airteagal 21 de Rialachán (CE) Uimh. 765/2008 maidir leis na bearta dá dtagraítear sa dara fomhír den mhír seo.

2. I gcás ina measann na húdaráis um fhaireachas margaidh nach bhfuil neamh-chomhlíonadh srianta dá gcríoch náisiúnta, cuirfidh siad torthaí na meastóireachta agus na ngníomhaíochtaí ar chuir siad de cheangal ar an oibreoir eacnamaíoch iad a dhéanamh in iúl don Choimisiún agus do na Ballstáit eile.

3. Áiritheoidh an t-oibreoir eacnamaíoch go ndéantar gach gníomhaíocht cheartaitheach iomchuí i leith na bhfearas nó na bhfeisteas uile lena mbaineann atá curtha ar fáil aige nó aici ar an margadh ar fud an Aontais.

4. I gcás nach ndéanann an t-oibreoir ábhartha eacnamaíoch gníomhaíocht cheartaitheach leordhóthanach sa tréimhse dá dtagraítear sa dara fomhír de mhír 1, déanfaidh na húdaráis um fhaireachas margaidh gach beart sealadach iomchuí chun cosc nó srian a chur ar na fearais nó ar na feistis a bheith á gcur ar fáil ar a margadh náisiúnta, nó chun an fearas nó an feisteas a tharraingt siar ón margadh sin, nó a aisghlaoch.

Cuirfidh na húdaráis um fhaireachas margaidh an Coimisiún agus na Ballstáit eile ar an eolas i dtaobh na mbeart sin, gan mhoill.

5. San fhaisnéis dá dtagraítear sa dara fomhír de mhír 4 beidh na sonraí uile atá ar fáil, go háirithe na sonraí is gá chun an fearas nó an feisteas neamh-chomhlíontach a shainaithint, ionad tionscnaimh an fhearais nó an fheistis, cineál an neamh-chomhlíonta atá líomhnaithe agus an riosca a bhaineann leis, cineál agus fad na mbeart náisiúnta a rinneadh agus na hargóintí a léirigh an t-oibreoir eacnamaíoch ábhartha. Go háirithe, cuirfidh na húdaráis um fhaireachas margaidh in iúl cibé acu an ceachtar den dá ní seo a leanas is cúis leis an neamh-chomhlíonadh:

(a) mainneachtain an fhearais nó an fheistis na ceanglais a bhaineann le sláinte nó sábháilteacht daoine nó le cosaint ainmhithe clóis nó maoine a chomhlíonadh; nó

(b) easnaimh sna caighdeáin chomhchuibhithe dá dtagraítear in Airteagal 13 lena mbronntar toimhde comhréireachta.

6. Déanfaidh na Ballstáit seachas an Ballstát a thionscnaíonn an nós imeachta faoin Airteagal seo aon bhearta a ghlactar agus aon fhaisnéis bhreise atá faoina réir acu agus a bhaineann le neamh-chomhlíonadh an fhearais nó an fheistis lena mbaineann, agus, i gcás easaontas leis an mbeart náisiúnta glactha, a n-agóidí a chur in iúl don Choimisiún agus do na Ballstáit eile.

7. Más rud é, laistigh de thrí mhí tar éis dóibh an fhaisnéis dá dtagraítear sa dara fomhír de mhír 4 a fháil, nach bhfuil aon agóid maidir le beart sealadach a ghlac Ballstát déanta ag Ballstát nó ag an gCoimisiún, measfar go bhfuil údar leis an mbeart sin.

8. Áiritheoidh na Ballstáit go ndéantar gan mhoill bearta sriantacha iomchuí, amhail an fearas nó an feisteas a tharraingt siar ón margadh, i leith an fhearais nó an fheistis lena mbaineann.

Airteagal 38

Nós imeachta cosanta an Aontais

1. Más rud é, an tráth ar an nós imeachta a leagtar amach in Airteagal 37(3) agus (4) a bheith críochnaithe, go ndéantar agóidí i gcoinne beart atá déanta ag Ballstát, nó más rud é go measann an Coimisiún go bhfuil beart náisiúnta contrártha do reachtaíocht an Aontais, rachaidh an Coimisiún i gcomhairle, gan mhoill, leis na Ballstáit agus leis an oibreoir eacnamaíoch nó na hoibreoirí eacnamaíocha ábhartha agus déanfaidh sé meastóireacht ar an mbeart náisiúnta. Ar bhonn thorthaí na meastóireachta sin, glacfaidh an Coimisiún gníomh cur chun feidhme lena gcinntear an bhfuil bonn cirt leis an mbeart náisiúnta nó nach bhfuil.

Díreoidh an Coimisiún a chinneadh ar na Ballstáit uile agus cuirfidh sé an cinneadh sin in iúl láithreach dóibh agus don oibreoir eacnamaíoch nó do na hoibreoirí eacnamaíocha ábhartha.

2. I gcás ina meastar bonn cirt a bheith leis an mbeart náisiúnta, déanfaidh na Ballstáit uile na bearta is gá chun a áirithiú go dtarraingítear an fearas nó an feisteas neamh-chomhlíontach siar óna margadh, agus cuirfidh siad an Coimisiún ar an eolas dá réir sin. Má mheastar nach bhfuil bonn cirt leis an mbeart náisiúnta, déanfaidh an Ballstát lena mbaineann an beart sin a tharraingt siar.

3. I gcás ina meastar go bhfuil bonn cirt leis an mbeart náisiúnta agus go gcuirtear síos neamh-chomhlíonadh an fhearais nó an fheistis d'easnaimh sna caighdeáin chomhchuibhithe dá dtagraítear i bpointe (b) d'Airteagal 37(5) den Rialachán seo, déanfaidh an Coimisiún an nós imeachta dá bhforáiltear in Airteagal 11 de Rialachán (AE) Uimh. 1025/2012 a chur i bhfeidhm.

Airteagal 39

Fearais nó feistis chomhlíontacha is riosca

1. I gcás ina bhfionnann Ballstát, tar éis dó meastóireacht a dhéanamh faoi Airteagal 37(1), gur riosca fearas nó feisteas do shláinte nó do shábháilteacht daoine nó d'ainmhithe clóis nó do mhaoin d'ainneoin go gcomhlíonann sé an Rialachán seo, ceanglóidh sé ar an oibreoir eacnamaíoch ábhartha na bearta iomchuí uile a dhéanamh ionas go n-áiritheofar nach riosca an fearas ná an feisteas lena mbaineann a thuilleadh nuair a chuirtear ar an margadh é, nó an fearas nó an feisteas a tharraingt siar ón margadh nó é a aisghlaoch laistigh de thréimhse réasúnach ama, ar comhréir leis an gcineál riosca, de réir mar a fhéadfaidh sé a fhorordú.

2. Áiritheoidh an t-oibreoir eacnamaíoch go ndéantar gníomhaíocht cheartaitheach i leith na bhfearas nó na bhfeisteas uile lena mbaineann atá curtha ar fáil aige ar an margadh ar fud an Aontais.

3. Cuirfidh an Ballstát an Coimisiún agus na Ballstáit eile ar an eolas láithreach. Áireofar san fhaisnéis sin na mionsonraí uile a bheidh ar fáil, go háirithe na sonraí is gá chun an an fearas nó an feisteas lena mbaineann a shainaithint, ionad tionscnaimh agus slabhra soláthair an fhearais nó an fheistis, an cineál riosca i gceist, agus cineál agus ré na mbeart náisiúnta a dhéantar.

4. Rachaidh an Coimisiún i gcomhairle leis na Ballstáit agus leis an oibreoir eacnamaíoch nó na hoibreoirí eacnamaíocha ábhartha gan mhoill agus déanfaidh sé meastóireacht ar na bearta náisiúnta a rinneadh. Ar bhonn thorthaí na meastóireachta sin, cinnfidh an Coimisiún, trí bhíthin gníomhartha cur chun feidhme, cibé acu an bhfuil bonn cirt leis an mbeart náisiúnta nó nach bhfuil, agus i gcás inar gá, molfaidh sé bearta iomchuí.

Déanfar na gníomhartha cur chun feidhme dá dtagraítear sa chéad fhomhír den mhír seo a ghlacadh i gcomhréir leis an nós imeachta scrúdúcháin dá dtagraítear in Airteagal 42(3).

Ar mhórfhorais práinne a bhfuil údar cuí leo agus a bhaineann le sláinte agus sábháilteacht daoine a chosaint, déanfaidh an Coimisiún gníomhartha cur chun feidhme atá infheidhme láithreach a ghlacadh i gcomhréir leis an nós imeachta dá dtagraítear in Airteagal 42(4).

5. Díreoidh an Coimisiún a chinneadh ar na Ballstáit uile agus cuirfidh sé an cinneadh sin in iúl láithreach dóibh agus don oibreoir eacnamaíoch nó do na hoibreoirí eacnamaíocha ábhartha.

Airteagal 40

Neamh-chomhlíonadh foirmiúil

1. Gan dochar d'Airteagal 37, i gcás ina bhfaigheann Ballstát amach gur tharla ceann amháin de na nithe seo a leanas, ceanglóidh sé ar an oibreoir eacnamaíoch ábhartha deireadh a chur leis an neamh-chomhlíonadh lena mbaineann:

(a) gur greamaíodh marcáil CE de shárú ar Airteagal 30 de Rialachán (CE) Uimh. 765/2008 nó ar Airteagal 17 den Rialachán seo;

(b) nár greamaíodh marcáil CE;

(c) gur greamaíodh na hinscríbhinní dá dtagraítear in Iarscríbhinn IV nó go nár greamaíodh iad de shárú ar Airteagal 18;

(d) gur greamaíodh uimhir aitheantais an chomhlachta dá dtugtar fógra a bhfuil baint aige leis an gcéim um rialú táirgthe de shárú ar Airteagal 17 nó nár greamaíodh í;

(e) nár tarraingíodh an dearbhú comhréireachta de chuid AE suas nó nár tarraingíodh suas i gceart é;

(f) nach bhfuil cóip den dearbhú comhréireachta de chuid AE ag gabháil leis an bhfeisteas;

(g) nach bhfuil an doiciméadacht theicniúil ar fáil nó nach bhfuil sí iomlán;

(h) go bhfuil an fhaisnéis dá dtagraítear in Airteagal 7(6) nó in Airteagal 9(3) ar iarraidh, bréagach nó neamhiomlán;

(i) nach bhfuil aon cheanglas riaracháin eile dá bhforáiltear in Airteagal 7 nó in Airteagal 9 comhlíonta.

2. I gcás ina leantar den neamh-chomhlíonadh dá dtagraítear i mír 1, déanfaidh an Ballstát lena mbaineann na bearta iomchuí uile is gá chun srian nó cosc a chur ar an bhfearas nó ar an bhfeisteas a bheith á chur ar fáil ar an margadh nó chun a áirithiú go n-aisghlaotar nó go dtarraingítear siar ón margadh é.

CAIBIDIL VI

GNÍOMHARTHA TARMLIGTHE AGUS NÓS IMEACHTA COISTE

Airteagal 41

An tarmligean a fheidhmiú

1. Is faoi réir na gcoinníollacha a leagtar síos san Airteagal seo a thugtar an chumhacht don Choimisiún chun gníomhartha tarmligthe a ghlacadh.

2. Déanfar an chumhacht chun gníomhartha tarmligthe a ghlacadh dá dtagraítear in Airteagal 4(2) a thabhairt don Choimisiún go ceann tréimhse cúig bliana amhail ón 21 Aibreán 2018. Déanfaidh an Coimisiún, tráth nach déanaí ná naoi mí roimh dheireadh na tréimhse cúig bliana, tuarascáil a tharraingt suas maidir le tarmligean na cumhachta. Déanfar tarmligean na cumhachta a fhadú go hintuigthe go ceann tréimhsí comhfhaid, mura rud é go gcuireann Parlaimint na hEorpa nó an Chomhairle in aghaidh an fhadaithe sin tráth nach déanaí ná trí mhí roimh dheireadh gach tréimhse.

Tá sé an-tábhachtach go leanfaidh an Coimisiún leis an ngnáthchleachtas atá aige agus go rachaidh sé i gcomhairle le saineolaithe, lena n-áirítear saineolaithe na mBallstát, sula nglacfaidh sé na gníomhartha tarmligthe sin.

3. Féadfaidh Parlaimint na hEorpa nó an Chomhairle tarmligean na gcumhachtaí dá dtagraítear in Airteagal 4(2) a chúlghairm aon tráth. Déanfaidh cinneadh chun cúlghairm a dhéanamh deireadh a chur le tarmligean na cumhachta atá sonraithe sa chinneadh sin. Gabhfaidh éifeacht leis an lá tar éis fhoilsiú an chinnidh in Iris Oifigiúil an Aontais Eorpaigh nó ar dháta is déanaí a shonrófar sa chinneadh. Ní dhéanfaidh sé difear do bhailíocht aon ghníomhartha tarmligthe atá i bhfeidhm cheana féin.

4. A luaithe a ghlacfai